Kleptokrasi terdedah, negara padah

Menjelang Pilihan Raya Umum ke-14 (PRU-14) pada tahun 2018 yang lalu, perkataan kleptokrasi sering kita dengari. Ia bukan sesuatu yang baru, tetapi kerana jarang diguna pakai, ramai yang tertanya-tanya apakah maksud di sebaliknya.

Menurut Kamus Dewan, kleptokrasi merujuk kepada sebuah pemerintah yang dipimpin ahli-ahli yang korup menggunakan kuasa untuk mempergunakan rakyat dan sumber negara mereka agar dapat menambahkan kekayaan dan tampuk kekuasaan mereka sendiri. Sistem sebegini biasanya melibatkan penyelewengan simpanan negara sehingga menyusahkan rakyat.

Manakala Tuan Syed Farid Alatas melalui penulisannya ‘Makna negara kleptokratis’ yang diterbitkan pada kolum Malaysiakini (Julai 2016), Istilah kleptokrasi adalah sangat penting untuk memahami perbezaan antara negara yang hanya dipengaruhi oleh rasuah dengan negara yang dikuasai oleh rasuah.

Istilah negara kleptokratis merujuk kepada negara yang dikuasai oleh maling atau pencuri harta rakyat, manakala sebuah kleptokrasi merupakan pemerintahan oleh pencuri yang menyamar sebagai pegawai negara yang jujur. Ciri utama kleptokrasi adalah ia sejenis jenayah negara.

Beliau yang bertugas sebagai pensyarah di Jabatan Sosiologi, Universiti Nasional Singapura berkata bahawa rasuah ditakrif sebagai pencurian melalui penipuan terhadap badan pemerintah, syarikat swasta ataupun orang awam dan terdiri daripada tiga komponen iaitu, penyuapan, pemerasan dan nepotisme.

Justeru, apa yang digembar-gemburkan semasa PRU14 lalu, sedikit sebanyak bertujuan menjatuhkan pemimpin yang kleptokrasi jelas menampakkan kebenarannya.

Antaranya, seorang bekas Perdana Menteri telah dijatuhi hukuman penjara 12 tahun dan denda RM210 juta.

Bukan satu sahaja pertuduhan tetapi beberapa pertuduhan lainnya, iaitu pecah amanah wang RM42 juta milik sebuah syarikat berkaitan kerajaan (GLC), menyalahgunakan kedudukan, pengubahan wang haram dan pertuduhan menyeleweng dana GLC berjumlah RM42 juta.

Bukan itu sahaja, pada 10 Ogos 2020 pula, negara kita dikejutkan dengan seorang mantan Timbalan Perdana Menteri yang menghadapi 47 pertuduhan yang mana 12 daripadanya membabitkan kes pecah amanah, lapan rasuah dan 27 pengubahan wang haram melibatkan puluhan juta ringgit dana milik sebuah yayasan.

Kes-kes penyelewengan melibatkan tokoh berprofil tinggi sebegini boleh meragut kepercayaan rakyat terhadap mandat yang telah diberikan dan mencalar imej negara di mata dunia.

Setakat ini, baru dua orang ‘besar’ yang kita ketahui ‘kleptokrasinya’ terdedah. Mungkin selepas ini akan ada lagi yang mana satu-satu terkuak kini.

Ia memberi pengajaran bagaimana kerana kekuasaan yang ada, seseorang itu sanggup melakukan apa sahaja tanpa memikirkan sebab dan akibat yang lebih besar yang bakal dihadapi kelak.

“Dan apa juga yang menimpa kamu daripada sesuatu kesusahan (atau bala bencana), maka ia adalah disebabkan apa yang kamu lakukan (daripada perbuatan yang salah dan berdosa) dan (dalam pada itu) Allah memaafkan sebahagian besar daripada dosa-dosa kamu.” (Asy-Syura: 30)

Segala kerosakan yang berlaku di darat mahupun di lautan berpunca daripada perbuatan manusia itu sendiri. Justeru, berfikirlah sebelum melakukan sesuatu agar akibat daripada apa yang dilakukan tidak terpalit kepada yang lain.

Jika ditelusuri sejarah lampau, kita dapati bagaimana kuasa sering menjadikan pemerintah dan para pemimpin lalai dan leka dengan dunia. Mereka lupa kuasa pemerintahan adalah satu bebanan amanah.

Dalam hadis riwayat Muslim, Abu Dzar RA pernah meminta kepada Rasulullah SAW agar diberikan jawatan dalam pemerintahan. Baginda dengan tenang menasihatkan beliau agar jangan meminta-minta jawatan bahkan menegaskan: “..jawatan itu merupakan amanah. Pada hari kiamat, ia adalah kehinaan dan penyesalan, kecuali bagi siapa yang mengambilnya dengan hak dan melaksanakan tugas dengan benar.”

Melalui hadis ini, baginda mengingatkan kita bahawa berhati-hatilah apabila telah punya kuasa pemerintahan, janganlah sanggup berbuat kerosakan agar tidak dihinakan di akhirat kelak.

Apa yang kita inginkan ialah sebuah negara yang sentiasa mendapat naungan dan rahmat Allah serta pemimpin yang benar-benar melaksanakan amanah yang dipertanggungjawabkan kepadanya dengan sebaiknya.

لَقَدْ كَانَ لِسَبَإٍ فِي مَسْكَنِهِمْ آيَةٌ ۖ جَنَّتَانِ عَنْ يَمِينٍ وَشِمَالٍ ۖ كُلُوا مِنْ رِزْقِ رَبِّكُمْ وَاشْكُرُوا لَهُ ۚ بَلْدَةٌ طَيِّبَةٌ وَرَبٌّ غَفُورٌ

“Sungguh bagi Kaum Saba’ ada tanda (kebesaran Rabb) di kediaman mereka, iaitu dua buah kebun di sebelah kanan dan di sebelah kiri. (Kepada mereka dikatakan:) “Makanlah daripada rezeki yang dianugerahkan Tuhan kalian dan bersyukurlah kepadaNya! Baldatun thayyibatun wa rabbun ghafur.” (Saba’: 15)

Moga dengan itu, kita dapat mencapai sebuah negara yang Baldatun Thoyyibatun Wa Rabbur Ghafur ( بَلْدَةٌ طَيِّبَةٌ وَرَبٌّ غَفُورٌ ) yang maksudnya ‘Negara yang baik dan Tuhan Yang Maha Pengampun’.

Perlu juga kita ketahui, apakah negara yang digambarkan Allah dalam ayat tersebut. Ia adalah sebuah negara yang menjadi dambaan dan impian seluruh umat manusia sebagaimana disebutkan dalam hadis, antara cirinya:

1. Negara yang selaras antara kebaikan alam dan kebaikan penduduknya.

2. Negara yang penduduknya subur dan makmur namun tidak lupa untuk bersyukur.

3. Negara yang seimbang antara kebaikan jasmani dan rohani penduduknya.

4. Negara yang aman daripada musuh, baik dari dalam mahupun luar.

5. Negara yang maju, baik dalam hal ilmu agama mahupun ilmu dunianya.

6. Negara yang pemimpinnya adil dan soleh, rakyat yang hormat dan patuh.

7. Negara yang padanya terjalin hubungan yang harmoni antara pemimpin dengan rakyat.

8. Masyarakatnya saling menasihati dalam kebenaran dan kesabaran.

Semoga negara kita dapat memenuhi ciri-ciri ini yang dipacu oleh pemimpin negara yang ikhlas, amanah, bersikap adil, kompeten dan berintegriti. Janganlah kita memilih pemimpin yang mengkhianati amanah dan mementingkan diri yang akan mengakibatkan negara dan rakyat terbeban menanggung kerosakannya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Reformasi bermula dari diri belia sendiri

yang disambut pada pada 15 Mei lalu.

“Segalanya wajar dimulakan daripada diri belia itu sendiri, seterusnya masyarakat, sektor swasta juga kerajaan,” katanya pada sesi bersama media di Hotel Singgahsana di sini.

Beliau turut mendedahkan bilangan belia yang layak mengundi seramai 7.9 juta orang, namun yang telah berdaftar hanya seramai 4.17 juta. Angka tersebut dikeluarkan oleh Suruhanjaya Pilihan Raya (SPR).

“Dapat disimpulkan bahawa setengah daripada golongan tersebut tidak mengambil endah dan enggan terlibat dalam proses demokrasi, bermakna kerajaan yang dipilih bukanlah mendapat mandat sebenar rakyat kerana majoriti khususnya belia tidak melibatkan diri,” jelas beliau lagi.

Pelbagai kemelut melanda golongan belia kini hingga menggambarkan mereka seolah-olah golongan yang tidak bersedia memimpin dan menerajui negara pada masa hadapan.

“Kita dapat lihat kesannya melalui gejala pembuangan bayi, kelahiran anak yang tidak sah taraf yang menjangkau ratusan ribu selain gejala dadah dan jenayah yang sebilangan besarnya melibatkan golongan belia,” ujarnya.

Mengakhiri sesi tersebut, Norazmi menyeru agar:

1. Belia bangkit melakukan perubahan diri, mendekatkan diri kepada Allah dengan penuh keikhlasan, bersegera mendalami ilmu-ilmu yang bermanfaat, mempunyai tasawur Islam yang jelas, beriltizam dengan amal kebajikan seterusnya terlibat bersama masyarakat memberikan khidmat yang terbaik kepada mereka.

2. Masyarakat dan institusinya memberikan ruang dan kepercayaan kepada belia untuk terlibat sama dalam kepimpinan serta aktiviti yang positif dan perlu bersifat mesra kepada golongan muda belia dan remaja.

3. Sektor swasta lebih komited dengan isu pembangunan jati diri belia dan tidak menggadaikan masa depan negara dengan mengeksploitasi golongan muda dengan budaya yang menggalakkan perzinaan, perjudian dan yang merosakkan yang mana ia bukan daripada ajaran Islam atau mana-mana agama lain.

4. Kerajaan memberikan pengupayaan kepada belia dengan menerapkan nilai yang sihat dalam ekonomi. Antara isu utama dalam ekonomi Malaysia adalah monopoli syarikat gergasi.

5. Kerajaan menerusi institusi-institusi yang ada mengawal hiburan yang melampau yang berunsur tahyul, lucah dan antiagama hingga menghakis nilai dan jati diri belia agar belia hari ini dapat diupayakan sebagai pemimpin masa depan dan membawa perubahan kepada negara ke arah yang lebih gemilang.


Rayuan Ramadhan: RM300,000 sedang diagihkan

1. Sukacita dimaklumkan bahawa agihan sebanyak RM300,000 tajaan berbuka puasa fasa pertama sedang dilaksanakan. Perlaksanaan agihan ini dimulakan di dalam negara dengan jumlah agihan yang telah melebihi RM100,000.

2. Agihan di dalam negara melibatkan tajaan berbuka puasa untuk anak yatim, fakir miskin, saudara baru, ibu tunggal yang dilaksanakan melalui IKRAM Negeri dan Daerah dengan kerjasama masjid-masjid dan juga persatuan penduduk tempatan di seluruh negara.

3. Agihan terbesar di dalam negara dan melibatkan ramai penerima sumbangan akan dilaksanakan pada 11 Ogos 2012 ini. Program ini adalah program di peringkat nasional yang dilaksanakan melalui  Jawatankuasa Khidmat Masyarakat IKRAM dengan kerjasama  IKRAM Daerah Batu dan PPR Intan Baiduri Kepong yang mempunyai penduduk sekitar 7,000 orang yang majoriti beragama Islam. Aktiviti yang akan dijalankan  bermula 3.00 petang dengan gotong-royong penyediaan bubur lambuk untuk edaran penduduk setempat diikuti berbuka, solat tarawih, tazkirah Ramadhan dan sumbangan raya kepada 120 orang anak yatim PPR Intan Baiduri dan 7 lagi PPR berhampiran.

4. Pihak Sekretariat Rayuan Ramadhan IKRAM merasa amat bersyukur kepada Allah swt dan berterima kasih kepada penyumbang budiman yang telahpun menyumbang untuk menaja umat Islam yang lebih memerlukan di 15 buah negara yang terpilih di seluruh dunia.

5. Pihak kami menyeru seluruh rakyat Malaysia agar meneruskan sumbangan kepada mereka yang lebih memerlukan ini agar lebih ramai lagi umat Islam mendapat tajaan berbuka puasa dan mencapai sasaran 200,000 orang penerima pada Ramadhan kali ini. Sumbangan dalam bentuk sedekah masih diterima selepas 20 Ramadhan dan akan diagihkan dalam bulan Ramadhan atau selepas Hari Raya Aidil Fitri untuk mereka yang lebih memerlukan.

6. “Barang siapa memberi makan kepada orang yang berpuasa, maka baginya pahala seperti pahala orang yang berpuasa itu tanpa mengurangi sedikitpun daripada pahalanya” [Riwayat Ahmad dan At-Tirmidzi]. Firman-Nya “Barangsiapa membawa amal yang baik maka baginya (pahala) sepuluh kali ganda amalnya; dan barangsiapa yang membawa perbuatan yang jahat maka dia tidak diberi pembalasan melainkan seimbang dengan kejahatannya, sedang mereka sedikitpun tidak dianiaya (dirugikan)”. (QS Al-An’am : 160). Oleh itu marilah kita semua berlumba-lumba membuat kebaikan dan mengejar ganjaran di bulan Ramadhan!

Gambar utama dari kiri: Pengerusi JK Khidmat  Masyarakat IKRAM Hj Nahar Md Nor, Pengarah Program Rayuan Ramadhan Hj Tuan Yaacob  Tuan Sof, Wakil Kemboja, Pengerusi Majlis Ulama Rohingya Malaysia, Ustaz Jaber dan dua  orang anak-anak yang menyerahkan tabung Rayuan Ramadhan dari Sek Rendah Islam Al Amin  Wilayah Persekutuan@Wangsa Maju.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Persekolahan Sesi 2023/2024 Bermula, Suai Kenal Minggu Pertama

SERI KEMBANGAN – Sebanyak 219,639 pelajar memulakan persekolahan sesi 2023/2024 di 292 sekolah kebangsaan dan menengah di Kuala Lumpur, termasuk pendaftaran baharu berjumlah 20,585 pelajar tahun satu dan 19,257 pelajar tingkatan satu.

Kuala Lumpur turut merekodkah 16,586 guru dan kakitangan sekolah yang memulakan khidmat pada hari pertama persekolahan.

“Fokus minggu pertama persekolahan kali ini adalah menjalankan kaedah didik hibur dan aktiviti suai kenal di antara pelajar, guru-guru dan ibu bapa,” kata Pengarah Pendidikan, Jabatan Pendidikan Wilayah Persekutuan, Norhayati Ab Wahab.

Menurutnya, minggu ini dilaksanakan aktiviti keceriaan, perpaduan yang berunsurkan pembelajaran, motivasi dan sebagainya,

“Kami juga menyambut baik sebarang aktiviti yang ingin dianjurkan oleh sekolah yang berasaskan motivasi, kami juga boleh adakan aktiviti suai kenal dengan ibu bapa, ingin beri fokus kepada murid tahun satu. Selain itu, kami juga akan mengajar mereka cara menguruskan diri, dan belajar menjadi mandiri di sekolah.”

Selain itu, pelbagai aktiviti minggu pertama telah dirangka oleh Jabatan Pendidikan dan  pihak SK Desa Tasik untuk memastikan hubungan yang erat antara pihak sekolah dan ibu bapa dapat diperkasakan.

Antara aktiviti terlibat termasuk pertandingan mewarna, simulasi buli, aktiviti senam robik dan seni mempertahankan diri.

Semua sekolah yang tergolong dalam kumpulan B memulakan sesi persekolahan 2023/2024 pada hari ini.

Ia melibatkan negeri Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Putrajaya dan Labuan.

Sebelumnya, sesi persekolahan 2023/2024 di semua sekolah di Kedah, Kelantan dan Terengganu bermula seperti dijadualkan pada Ahad (semalam), namun beberapa sekolah di Johor tidak dapat berbuat demikian kerana masih terjejas banjir.

Di Kedah, seramai 334,426 pelajar daripada 752 sekolah, merangkumi 188,362 pelajar daripada 548 sekolah rendah dan 146,064 pelajar daripada 204 sekolah menengah memulakan sesi persekolahan.

“Daripada jumlah itu, 30,613 merupakan pelajar Tahun 1 manakala 29,240 pelajar Tingkatan 1,” kata Pengarah Pendidikan Negeri Kedah, Rozaini Ahmad.

Beliau berkata, daripada jumlah 30,468 guru yang bertugas di negeri itu, 176 merupakan guru baharu.

Di Terengganu pula, seramai 235,665 pelajar memulakan sesi persekolahan mereka di 505 buah sekolah iaitu 352 buah sekolah menengah dan 153 sekolah rendah melibatkan seramai 22,144 guru di seluruh Terengganu.

“Daripada jumlah itu, 43,348 ialah pelajar Tahun 1 dan Tingkatan 1,” kata Pengarah Jabatan Pendidikan Negeri Terengganu, Abdul Muie Ngah.

Menurutnya, selain pelajar di sekolah kerajaan, kita juga ada 3,191 pelajar di sekolah swasta, murid dalam hospital (39 orang) dan Sekolah Integriti Marang (53 orang), yang turut memulakan sesi persekolahan pada Ahad dengan bimbingan 388 guru.

Manakala di Kelantan, seramai 280,942 pelajar membabitkan 595 buah sekolah di negeri itu, memulakan sesi 2023/2024.

“Program dan aktiviti di sekolah pada minggu pertama sesi persekolahan tertumpu kepada pembentukan adab, akhlak dan motivasi dalam kalangan murid,” kata Ketua Pengarah Pendidikan Datuk Pkharuddin Ghazali.

Beliau berkata, pihak sekolah mempunyai ruang memupuk pelbagai nilai baik yang menjadi teras kemenjadian murid dalam tempoh ini.

“Aktiviti dan amalan baik yang menyeronokkan pada awal pembukaan sekolah akan mempengaruhi pembentukan karamah insaniah dalam jangka masa panjang.”

Dalam pada itu, Pengarah Jabatan Pendidikan Negeri Johor, Md Said Md Daimon berkata, lima sekolah melibatkan kira-kira 2,000 pelajar di negeri itu, tidak memulakan sesi persekolahan mereka hari ini ekoran sekolah berkenaan masih terjejas banjir.

Md Said berkata, Sekolah Kebangsaan (SK) Mendapat, SK Tanjung Sembrong dan SK Seri Nasib Baik di Batu Pahat, tidak dapat dibuka susulan banjir yang masih belum surut, manakala SK Pogoh dan Sekolah Menengah Kebangsaan Buloh Kasap di Segamat yang mengalami masalah bekalan elektrik, dijangka dapat beroperasi.

“Sebanyak 44 buah sekolah di daerah ini (Batu Pahat) masih dijadikan pusat pemindahan sementara (PPS), yang menempatkan mangsa-mangsa banjir termasuk pelajar sekolah.

“Bagaimanapun, murid yang ditempatkan di PPS ini, akan masuk ke kelas menumpang walaupun PPS itu bukan sekolah dia, bergantung kepada kekosongan bilik darjah memandangkan minggu pertama lebih kepada sesi suai kenal transisi,” katanya kepada pemberita selepas melawat SK Seri Gading, Batu Pahat.

Sejumlah 595,454 orang pelajar di Johor dijadual memulakan sesi persekolahan di 1,192 sekolah bagi sesi 2023/2024 melibatkan 354,312 murid di 908 sekolah rendah serta 241,142 pelajar di 284 sekolah menengah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Budaya senioriti dalam isu buli

Apa yang dimaksudkan dengan senioriti? Ia adalah lingkungan pelajar yang umurnya lebih tua atau diberi pangkat yang tinggi atau diberi hak yang istimewa.

Istilah senioriti ini sering diguna pakai oleh pelajar asrama yang mana ia lebih dekat dengan kes pembulian. Hampir setiap tahun kita mendengar kes buli di asrama semakin hangat diperkatakan. Rata-rata ia melibatkan pelajar senior dan junior.

Budaya ini sebenarnya sudah ada sejak zaman dahulu lagi tetapi banyak pelajar memilih untuk mendiamkan diri kerana takut akan tindakan yang akan dikenakan.

Saya juga adalah bekas pelajar asrama. Jadi budaya senioriti ini sudah lali dalam diri saya dan juga majoriti pelajar asrama.

Biasanya, budaya senioriti ini menjadi tradisi biasanya dalam kalangan pelajar tingkatan empat atau tingkatan lima kerana mereka merasakan mereka lebih tua daripada yang lain dan boleh melakukan apa sahaja terhadap pelajar yang lebih muda dari mereka.

Jadi, mereka akan berfikiran, “Oh, aku sekarang dah senior, bolehlah suruh budak- budak bawah aku.”

Dalam pada itu, biasanya pada setiap tahun mesti akan ada pelajar tingkatan satu atau pelajar baharu yang diterima masuk ke asrama atau sekolah.

Kita juga yakin kebanyakan daripada mereka sudah semestinya ada perasaan gembira, teruja, dan perasaan tidak sabar untuk masuk ke sekolah baharu.

Pada minggu pertama, pihak asrama akan membuat minggu orientasi atau minggu suai kenal kepada pelajar bagi mengenal kawan-kawan baru dan juga selok-belok di asrama atau sekolah. Kadangkala pada minggu inilah segelintir senior mengambil kesempatan untuk menakutkan pelajar junior.

Ada satu kisah yang menceritakan bahawa di sekolahnya, pelajar junior diminta untuk meniup kipas sehingga kipas itu terpadam. Setelah itu, baru boleh meminta tandatangan senior dan pelajar junior tersebut digelakkan beramai-ramai oleh pelajar senior.

Jika kita berfikir secara logik, mana mungkin ia akan berlaku. Daripada penceritaan ini jika dilihat, ini bukan sahaja melibatkan buli fizikal tetapi juga melibatkan buli mental.

Ini juga memberikan beberapa kesan kepada pelajar lain. Sebagai contoh, mereka merasakan perkara ini perlu diikuti sekiranya mereka bergelar senior pada suatu hari nanti.

Sifat senioriti ini bukanlah merujuk kepada semua individu pelajar, tetapi ia bergantung kepada individu tersebut. Banyak keadaan yang menjadikan sifat senioriti itu timbul dalam kalangan pelajar.

Keadaan yang pertama adalah pelajar itu merasakan dirinya berkuasa dan merasakan dirinya lebih lama ‘makan garam’ di asrama berbanding pelajar lain.

Keadaan yang kedua pula, seseorang pelajar itu mungkin pernah menjadi mangsa buli. Jadi, mungkin sifat dendamnya masih ada dalam dirinya dan akan melakukan perkara yang sama sepertimana yang dilakukan oleh pembuli.

Keadaan ketiga, sememangnya seseorang itu personalitinya agresif akibat daripada pengaruh luar.

Kesimpulannya, budaya senioriti dan isu buli ini perlu dipandang serius dan perlu dibanteras secepat mungkin agar tidak menjadi tradisi di sekolah secara berterusan dan akan menimbulkan pelbagai kesan negatif kepada pelajar.

Islam amat menyantuni orang yang memuliakan orang lain tidak kira usia. Daripada Anas bin Malik RA, bahawa Nabi SAW bersabda:

“Tidaklah orang yang muda itu apabila dia memuliakan orang yang tua disebabkan usianya, melainkan Allah akan menetapkan pada usia tuanya nanti akan ada orang yang memuliakannya.” (HR Tirmidzi)

Fatimah Azzarifah Md Yani
Pelajar Tahun 3, Fakulti Pengajian Quran dan Sunnah, Universiti Sains Islam Malaysia (USIM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PPSMI: Fakta dan pandangan

Beliau berpendapat, kebanyakan anak muda di negara ini berasa malu untuk menggunakan bahasa ibunda mereka sendiri berbanding anak muda di Korea dan Indonesia.

Beliau yang juga penerima Anugerah Sastera Negara (ASN) ke-14 itu turut menggambarkan keadaan semasa yang melihatkan anak muda di negara ini lebih bangga dengan penampilan ala barat dan tidak menggunakan bahasa ibundanya sendiri. Tegasnya, rakyat Malaysia sewajarnya berani bersuara mengeluarkan pandangan mereka kerana ini melibatkan isu yang perlu diperjuangkan.

Presiden Persatuan Penulis Nasional (PENA), Dr Mohamad Saleeh Rahamad pula berkata, keputusan melaksanakannya semula sangat bertentangan dengan aspirasi Pendidikan Nasional dan akan merosakkan tahap pendidikan anak bangsa, terutamanya pelajar luar bandar.

Tambahnya, telah terbukti sebelum ini pencapaian dalam peperiksaan jatuh merudum dan banyak pembaziran berlaku apabila perbelanjaan untuk melaksanakan PPSMI tidak mendatangkan kebaikan.

Satu kajian telah dilakukan oleh Universiti Pendidikan Sultan Idris (UPSI) yang menerbitkan hasil kajian ‘Kesan Dasar Pengajaran Sains dan Matematik dalam Bahasa Inggeris di Sekolah Rendah’ pada April 2008.

Kajian tersebut mendapati lebih 70 peratus murid menyatakan mereka ‘tidak faham atau kurang faham’ pengajaran guru Matematik dan 80 peratus Sains dalam bahasa Inggeris, dan mereka ‘sukar atau agak sukar’ mempelajari kedua-dua mata pelajaran ini.

Ia berkait rapat dengan kajian yang sama yang menunjukkan lebih 80 peratus murid menyatakan yang guru Sains dan Matematik mereka menggunakan campuran bahasa Inggeris dan bahasa Malaysia untuk mengajar kedua-dua mata pelajaran ini.

Kajian itu juga mendapati prestasi murid dalam Ujian Sains dan Matematik berada di tahap rendah terutama item-item yang memerlukan murid membaca arahan dalam bahasa Inggeris dan penyelesaian masalah. Kelemahan ini nyata sekali dalam kalangan murid Melayu dan murid Orang Asli berbanding murid Cina dan India.

Oleh itu, kajian ini memperlihatkan bahawa objektif asal dasar PPSMI tidak tercapai malah menyusah dan melemahkan lagi pembelajaran Sains dan Matematik pelajar hingga program ini dibatalkan secara berperingkat pada tahun 2010.

Setiausaha Agung Angkatan Belia Islam Malaysia (ABIM), Mohammad Fazril Mohd Salleh berkata, generasi PPSMI yang menceburi bidang sains menurun daripada 29.35 peratus pada 2012 kepada 28.90 peratus pada 2013, turun lagi kepada 28.69 peratus pada 2014, dan terus menurun kepada 23.15 peratus dan 23.19 peratus pada 2016 dan 2017.

Tambahnya, PPSMI telah memangsakan 170,000 orang murid yang gagal mata pelajaran Sains dan Matematik dalam Ujian Penilaian Sekolah Rendah (UPSR) tahun 2008 hingga menyebabkan peratusan murid ke bidang sains semakin menurun secara konsisten sehingga ke hari ini.

Realitinya, kegagalan meningkatkan kualiti pengajaran dan pembelajaran dalam bahasa Inggeris telah terbukti gagal ketika sistem PPSMI ini dilaksanakan dan kesannya dapat dilihat hingga ke hari ini dan para pelajar itu sendirilah yang menjadi mangsanya kerana terpaksa mengikuti kaedah pembelajaran ini.

Pengerusi Jawatankuasa Pendidikan Pertubuhan IKRAM Malaysia (IKRAM), Prof Dr Omar Yaakob berkata, unsur utama PPSMI ialah ‘paksaan’ ke atas semua sekolah tanpa kecuali untuk melaksanakan pengajaran Sains dan Matematik dalam bahasa Inggeris walaupun terdapat sekolah yang tidak mempunyai persediaan yang cukup dan rapi dari segi sumber, prasarana dan guru yang kompeten.

Tegasnya, IKRAM tetap membantah ura-ura untuk melaksanakan semula PPSMI sepertimana yang pernah dilaksanakannya sebelum ia dimansuhkan kerana ia terbukti tidak berjaya sehingga menyebabkan kerajaan membatalkannya.

Satu laporan kajian UNESCO bertajuk Education for All: Policy Lessons From High-Achieving Countries yang dikarang oleh Santosh Mehrotra menegaskan bahawa pembelajaran mata pelajaran terpenting di peringkat sekolah rendah lebih sesuai diajar dalam bahasa setempat.

Mehrotra juga menegaskan lagi dalam buku Eliminating Human Poverty: Macroeconomic & Social Policies for Equitable Growth bahawa jika bahasa perantara bukan bahasa ibunda, lebih-lebih lagi jika ibu bapa pelajar itu buta huruf, maka bertambah buruklah masalah belajar dalam persekitaran yang dikelilingi kemiskinan dengan kemungkinan keciciran akan bertambah.

Kesimpulannya, cadangan pelaksanaan semula PPSMI amat dikesali oleh pelbagai pihak meskipun banyak kajian dan petunjuk akademik secara jelas memaparkan kegagalan dasar tersebut yang telah memangsakan ramai pelajar.

Sewajarnya untuk meningkatkan prestasi bahasa Inggeris, peruntukan masa untuk pengajaran dan pembelajaran mata pelajaran Bahasa Inggeris di sekolah perlu ditambah. Kaedah alternatif pengajaran dan pembelajarannya pula perlu digalakkan dan diguna pakai untuk murid berlainan kebolehan terutama di sekolah kebangsaan di luar bandar.

Selain itu, pelaksanaan Program Dwi-Bahasa (DLP) di sekolah perlu ditambah baik dan program pengukuhan seperti Highly Immersive Program (IHP) harus dimantapkan sebagai alternatif PPSMI.

Bahan bacaan daripada pelbagai bidang seperti sastera, sains dan teknologi, sejarah dan geografi pula boleh digunakan dalam mata pelajaran Bahasa Inggeris untuk membina kecekapan pelajar menguasai kemahiran membaca dan menulis bahasa Inggeris secukupnya supaya mereka dapat mengakses maklumat yang kaya dalam bidang tersebut.

Meskipun diakui bahawa bahasa Inggeris adalah salah satu bahasa ilmu masa kini, Kementerian Pendidikan perlu realistik dalam mengadaptasi sebarang program pengajaran dan pembelajaran dengan mengambil kira pelbagai faktor melibatkan persediaan sekolah serta risiko dan kesannya terhadap pelajar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerangka minda terbelenggu vs bercambah

Kesempurnaan ciptaan Tuhan yang dinamakan manusia ini terletak kepada keupayaan akal fikirannya.

Sekalipun tubuh badannya kecil dan kudrat fizikalnya terbatas jika dibandingkan dengan setengah makhluk haiwan lain yang jauh lebih besar dan kuat, manusia menguasai persekitarannya melalui kebolehan berfikir secara kritis dan kreatif.

Dengan otak yang luar biasa keupayaannya, manusia mampu belajar dari pengalaman peribadi dan kolektif, mencipta cara komunikasi secara lisan dan grafik, merakam peristiwa penting dan bersejarah untuk diperturunkan kepada generasi seterusnya.

Begitulah sekali hebatnya keupayaan manusia menguasai dan mengawal persekitarannya dengan potensi akal fikiran yang dianugerahkan Allah kepadanya.

Kerangka minda (mindset) adalah corak pola pemikiran yang menjadi asas dan dasar kepada pembentukan sikap, tingkah laku dan perbuatan seseorang manusia.

Dengan kerangka minda, manusia membuat keputusan dan pilihan setiap saat dan ketika dalam hidupnya. Manusia mentakrifkan semua kejadian dan keadaan di sekelilingnya dengan kerangka minda, sebelum menentukan apakah tindakan selanjutnya yang perlu dilakukan.

Kerangka minda dipengaruhi oleh banyak faktor dalaman dan luaran. Tahap kecerdasan intelek atau intellectual quotient (IQ), emosi dan persepsi serta personaliti adalah faktor dalaman seseorang yang mempunyai kesan penting dan signifikan dalam membangunkan kerangka minda atau cara berfikir.

Faktor luaran pula adalah kuantiti dan kualiti ransangan (stimuli) atau data maklumat yang diperolehi melalui panca indera, pengalaman dan peristiwa lalu yang memberi impak serta corak pemikiran kolektif dan kelompok semasa. Kedua-dua jenis faktor dalaman dan luaran ini bertindak balas dan saling mempengaruhi kerangka minda seseorang.

Menurut Prof Dr Carol S Dweck, seorang pakar psikologi dan penulis buku Mindset, terdapat dua jenis kerangka minda di dunia ini – pertama; kerangka minda terbelenggu, terkunci, tertutup, terhad dan jumud (fixed mindset) dan kedua; kerangka minda bercambah, berkembang dan terbuka (growth mindset).

Pola pemikiran bagi kerangka minda terbelenggu disandarkan kepada keyakinan dan kepercayaan bahawa bakat, tahap kecerdasan akal dan potensi adalah sesuatu yang telah termaktub dan ditetapkan, statik dan tidak boleh diubah lagi.

Kerangka minda terbelenggu mengatakan seseorang manusia itu lahir dengan bakat dan potensi sedia ada yang telah ditetapkan, sama ada tinggi atau sebaliknya, ditakdirkan tidak mempunyai bakat atau berpotensi rendah.

Sikap dan perspektif yang terhasil daripada kerangka minda terbelenggu akan menjadi lebih terbatas, sentiasa pasrah dan tidak berdaya saing.

Ibarat katak di bawah tempurung, rezeki secupak takkan jadi segantang, kalau kail panjang sejengkal masakan lautan hendak diduga – begitulah antara kata bidalan dan pepatah orang lama yang menggambarkan kerangka minda terbelenggu.

Sementara kerangka minda bercambah mempercayai dan menganggap bakat, potensi dan keupayaan seseorang boleh dipertingkat dan dibangunkan asalkan ada kemahuan, usaha dan kegigihan untuk terus mencuba dan istiqamah berikhtiar.

Tercetuslah bidalan kata yang menjadi khazanah berkurun lamanya – usaha tangga kejayaan, di mana ada kemahuan di situ ada jalan, sehari selembar benang akhirnya menjadi kain, sedikit- sedikit lama-lama jadi bukit, yang bulat tak datang bergolek yang pipih tak datang melayang, manakan dapat sagu kalau tak dipecah ruyungnya, berakit ke hulu berenang ke tepian, bersakit dahulu bersenang kemudian.

Untuk memperjelaskan lagi bagaimana kerangka minda berfungsi dalam hidup seharian, ayuh kita lihat bagaimana ianya menentukan seseorang individu menangani empat keadaan berikut:

1) kegagalan dan kekurangannya;
2) risiko, halangan dan cabaran yang dihadapi;
3) teguran, maklum balas (feedback) dan input luaran berkaitan keputusan dan tindakannya, serta
4) kejayaan orang lain di sekelilingnya.

Individu yang mempunyai kerangka minda terbelenggu akan menganggap kegagalan dan kekurangannya sebagai sesuatu yang memalukan dan menghinakan. Bagi mereka yang mempunyai tahap kecerdasan intelek yang tinggi, kegagalan adalah satu yang tidak boleh diterima sama sekali.

Mereka akan melakukan apa jua demi untuk terus kekal juara – walaupun terpaksa meniru, menipu dan menggadaikan integriti mereka. Sekiranya mereka tergolong pula dalam kalangan kelompok yang rendah IQ, tidak pandai atau cerdik, kegagalan adalah sesuatu yang sudah diduga dan dijangka sekian lama.

Mereka mudah kecewa dan tidak bermotivasi untuk meningkatkan diri. Golongan ini juga tidak suka mengambil risiko atau mencuba sesuatu yang baru dan mencabar lantaran bimbang akan gagal di tengah jalan.

Mereka sukar menerima teguran, maklum balas atau pandangan orang lain dan sering menganggap diri mereka sempurna dan tidak perlu lagi berubah.

Apabila terdapat orang lain yang lebih berjaya dan beroleh pengiktirafan, individu dengan kerangka minda terbelenggu akan berasa terancam dan sentiasa cuba menjatuhkan pihak yang menjadi saingannya.

Berbeza pula dengan individu yang mempunyai kerangka minda bercambah. Dia menganggap kegagalan adalah guru paling berkesan untuk usaha penambahbaikan pada masa hadapan. Kekurangannya cuba diatasi dan dijadikan peluang untuk meningkatkan usaha. Dia gigih belajar dan memuhasabah diri.

Secara bijak, dia mengambil risiko dan menyahut cabaran yang terbentang di hadapannya. Keazaman untuk memperbaiki diri menjadikannya gemar mendapatkan maklumbalas dan input dari rakan dan teman, serta mudah menerima teguran yang konstruktif. Kejayaan orang lain menjadi inspirasi dan dorongan kuat untuk dia mencuba lagi dan lagi.

Tiada perkembangan positif yang mampu dinukil oleh individu yang mempunyai kerangka minda terbelenggu, selagi mana dia tidak berusaha untuk melatih dirinya mengubah dan menganjak pola pemikirannya kepada kerangka minda bercambah.

Profesor Datuk Dr Harlina Halizah Siraj, Pengarah dan Pengasas AKADEMI DR HAR.

Sumber: Astro Awani (13 Januari 2021)

Sila tonton Follow Me Dr Har (FMDH) setiap Selasa, jam 10.00 pagi di saluran TV IKRAM.
Klik di sini untuk ikuti video-video FMDH dalam segmen Trending Talk Shows.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Audit adalah amalan Umar al-Khattab

Baru-baru ini timbul isu yang hangat berkaitan tentang audit NGO yang mengumpulkan dana awam untuk diberikan kepada golongan yang memerlukan. Isu ini adalah isu yang sangat penting kerana ia berkait dengan dana awam dan melibatkan integriti sesuatu NGO itu.

Menurut Dewan Bahasa dan Pustaka (DBP), audit bermaksud pemeriksaan dan pengesahan kira-kira (akaun) atau pemeriksaan rekod kewangan dan bukan kewangan sesebuah organisasi oleh organisasi itu sendiri untuk memastikan bahawa organisasi dikendalikan dengan betul. Ini jelas menunjukkan audit adalah berkisar tentang rekod kewangan sesuatu organisasi.

Amalan audit ini hakikatnya telah lama dilakukan dalam dunia Islam untuk mengelakkan penyelewengan dan ketirisan. Imam Mawardi dalam bukunya Al-Ahkam al-Sultaniyyah menyebutkan bahawa dalam pemerintahan Islam, terdapat Diwan atau pentadbiran yang akan mencatat kemasukan dan pengeluaran harta Baitulmal.

Di Baitulmal ini terdapat beberapa jenis harta yang akan dimasukkan dalamnya seperti fai’ (harta orang bukan Islam yang bukan jalan peperangan), ghanimah (harta melalui jalan perang) dan zakat.

Setiap duit yang masuk dari jalan ini ke dalam Baitulmal akan dicatat dan setiap yang keluar untuk diberikan kepada yang berhak juga akan dicatat supaya tidak berlaku ketirisan dalam mengurus harta negara dan orang Islam ini.

Perkara audit ini telah dilakukan sejak zaman Khalifah Umar al-Khattab RA lagi apabila beliau yang telah membina Diwan atau pentadbiran yang mengurus atur kemasukan dan penyaluran dana. Khalifah Umar pernah berpidato tentang hak seorang khalifah dalam Baitulmal:

“Tidak dihalalkan bagiku daripada harta milik Allah ini (Baitulmal) melainkan dua helai pakaian musim panas dan sehelai pakaian musim sejuk serta wang yang cukup untuk kehidupan seharian seperti orang Quraisy biasa, dan aku adalah orang biasa seperti kebanyakan kaum Muslimin.”

Inilah integriti seorang al-Faruq terhadap harta awam yang perlu diuruskan olehnya. Beliau menjaga harta ini daripada ketirisan dan mengambilnya hanya sekadar untuk keperluan dirinya. Kata Umar kepada orang yang menjaga Baitulmal:

“Barang siapa yang menjaganya, bererti dia telah menjaga urusan umat Islam dan barang siapa yang mensia-siakannya, bererti dia telah mensia-siakan umat Islam.”

Ini adalah nilai yang perlu kita tanam dalam diri setiap orang Islam, tidak kira yang memegang dana awam melalui NGO mahupun pusat zakat dan masjid. Setiap daripada kita perlu telus dan sentiasa menjaga harta negara daripada penyelewengan.

Jika hari ini maksimum untuk kos pengurusan NGO adalah 30 peratus, maka kita wajib mengikut apa yang Khalifah Umar tunjukkan dengan hanya mengambil sekadar keperluan sahaja dan tidak mengambil kesempatan atas dana awam yang telah diamanahkan kepada kita.

Audit adalah suatu kewajipan kepada setiap NGO dan institusi yang memegang dana dan harta orang awam. Ini penting supaya tidak berlakunya ketirisan dan penyelewengan dalam mengurus harta manusia.

Kalau kita tidak audit hari ini, kita risau apabila diaudit oleh Tuhan kelak, kita tiada jawapan kepada-Nya.

Rujukan:
1. Al-Ahkam al-Sultaniyyah
2. Jurnal: http://dx.doi.org/10.29300/syr.v19i1.2262


Inisiatif “Daerah Kembar Tiga” bantu dakwah di Sabah

Berlangsung pada 12-15 Januari lalu, inisiatif daerah kembar tiga ini telah menggabungkan dua IKRAM Kawasan di Selangor untuk membantu salah satu cawangan Hidayah Centre dalam aspek penambahbaikan program, gerak kerja, pemantapan ekonomi, pembangunan mualaf dan lain-lain.

Turut serta dalam lawatan tersebut, Tuan Hj Abdul Rahman Kassim, Pengarah Urusan Hidayah Centre Foundation merangkap Pengarah Hidayah Centre Sabah (HCS) dan Ir Hj Wan Ahmad Nizar Zakaria selaku Pengerusi Jawatankuasa Dakwah IKRAM Selangor.

Selain itu, lawatan ini turut disertai Yang Dipertua (YDP) dan juga wakil-wakil IKRAM Shah Alam, IKRAM Kuala langat, IKRAM Ampang Jaya, IKRAM Kajang, IKRAM Hulu Langat, IKRAM Kuala Selangor dan IKRAM Gombak.

Taklimat Hidayah Centre Sabah, lawatan ke pejabat Hidayah Centre Bundu Tuhan dan menyantuni mualaf di Keningau

En. Joannes Lukas, Pengurus Hidayah Centre Sabah (HCS) merangkap Jawatankuasa Dakwah IKRAM Sabah turut memberikan penyampaian berkaitan HCS yang menjelaskan gambaran umum gerak kerja dan aktiviti-aktiviti yang telah dan sedang dijalankan oleh HCS kepada ahli rombongan.

Rombongan turut melawat pejabat Hidayah Centre Kota Kinabalu (HCKK), menziarahi mualaf di Bundu Tuhan, melawat pejabat Hidayah Centre Bundu Tuhan (HCBT) dan Hidayah Centre Kota Marudu (HCKM) serta menziarahi pelajar mualaf di Pusat Latihan Dakwah Kudat.

Selain itu, sebahagian rombongan pula melawat Hidayah Centre Keningau, mendengar sesi taklimat, menziarahi mualaf di Kampung Nantabakan, Keningau serta meninjau tapak surau yang akan didirikan di situ. Mereka juga melawat Hidayah Centre Papar (HCP) selain melawat serta menyantuni mualaf di sana.

HC Keningau (IKRAM Ampang Jaya & Sepang), HC Bundu Tuhan (IKRAM Kuala Langat & Hulu Selangor) dan HC Kota Kinabalu (IKRAM Shah Alam)

Tandatangan persefahaman juga diadakan antara IKRAM Kawasan di Selangor dengan Hidayah Centre cawangan di Sabah bagi menyatakan komitmen mereka untuk membantu aktiviti dakwah di Sabah.

Semoga lawatan ini akan meneguhkan lagi ukhuwah dan memperkasakan kerjasama HCS dan IKRAM Selangor dalam usaha menjayakan visi dan misi dakwah Hidayah Centre Sabah, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM sambut Bulan OKU sepanjang Disember

SERI KEMBANGAN – Pertubuhan IKRAM Malaysia (IKRAM) menganjurkan Sambutan Bulan Orang Kurang Upaya (OKU) sepanjang bulan Disember ini.

Ketua Pasukan Petugas Masyarakat Progresif IKRAM, Hj Ainullotfi Abdul Latif berkata, sambutan ini merupakan anjuran bersama Yayasan IKRAM Malaysia yang disokong sepenuhnya oleh Majlis Pembangunan dan Kebajikan Masyarakat Kebangsaan Malaysia (MAKPEM).

Beliau berkata demikian ketika merasmikan pelancaran Sambutan Bulan OKU yang disiarkan secara langsung dalam talian pada Jumaat, 3 Disember, bertepatan dengan tarikh sambutan Hari OKU Antarabangsa.

“Sebagai sebuah pertubuhan bukan kerajaan (NGO) yang aktif terlibat dalam isu-isu kemasyarakatan dan sentiasa peka serta prihatin terhadap apa yang dirasai oleh golongan rentan dalam masyarakat kita, IKRAM akan terus bersama mengangkat isu OKU ini melalui kerja-kerja advokasi, pendidikan masyarakat dan bantuan langsung untuk mereka,” tambahnya.

Menurut Ainullotfi, penganjuran Sambutan Bulan OKU sepanjang bulan Disember, termasuk Konvensyen Anjakan Paradigma 2021 pada 11 Disember ini, merupakan satu inisiatif IKRAM untuk tujuan tersebut.

“IKRAM meletakkan seluruh bulan Disember sebagai masa untuk Sambutan Bulan OKU di seluruh negara dan mengaturkan beberapa program baginya.”

Beliau berharap dengan adanya program sebegini, masyarakat akan lebih peka dan celik mengenai isu-isu OKU di seluruh pelusuk negara, dan bersama-sama meletakkan OKU sebagai warganegara yang akan turut menyumbang kepada masyarakat dan negara, selain diberikan bantuan yang sewajarnya.

Kata Ainullotfi, kesedaran masyarakat terhadap pelbagai jenis ketidakupayaan ini amat penting, terutamanya mereka yang terkesan dengannya, kerana ini membolehkan ketidakupayaan ini difahami dan ditangani dengan sebaiknya dan tidak dikesampingkan, atau OKU itu sendiri ditanggapi dengan pandangan yang salah.

“Masyarakat perlu dididik untuk melihat isu ini secara menyeluruh, merangkumi hak mereka sebagai sebahagian daripada masyarakat, memberikan mereka kesamarataan dalam peluang dan aspirasi, memudahkan mereka dalam aksesibiliti baik secara fizikal mahupun secara maknawi, agar mereka boleh hidup secara normal seperti orang lain dan dapat mandiri.”

Untuk itu, ujar beliau, IKRAM merasakan isu OKU ini bukan hanya perlu dilihat sebagai tanggungjawab Jabatan Pembangunan OKU di dalam Jabatan Kebajikan Masyarakat di bawah Kementerian Pembangunan Wanita, Keluarga dan Masyarakat, tetapi merentas bidang dan kementerian.

“Penyelarasan yang efektif bagi mengangkat isu OKU ini amat perlu dalam semua aspek kehidupan mereka, terutamanya merangkumi aspek-aspek Kesihatan, Pendidikan, Pengajian Tinggi, Sumber Tenaga Manusia, Kerajaan Tempatan dan lain-lain lagi.”

Tambah Ainullotfi, kedudukan OKU di Malaysia juga boleh diangkat lebih tinggi lagi.

“Walaupun kita telah ada Akta Orang Kurang Upaya 2008, Majlis Kebangsaan Bagi Orang Kurang Upaya, dan Pelan Tindakan OKU 2016-2022, masih terdapat banyak hambatan di dalam memberikan OKU hak dan kedudukan yang sewajarnya dalam masyarakat.”

Jelasnya, penguatkuasaan peruntukan-peruntukan yang telah digariskan perlu dijalankan dengan lebih bersungguh-sungguh.

“Untuk tujuan yang sama juga, sementelahan kini Parlimen sedang membahaskan Bajet Negara 2022, IKRAM menyeru agar pihak Kerajaan melibatgandakan lagi peruntukan bagi isu OKU, bukan hanya dalam konteks bantuan kebajikan secara langsung, tetapi lebih penting untuk membantu memperkasakan mereka untuk menjalani kehidupan secara normal dengan sebaiknya.”

Menurutnya, ini termasuk peruntukan pembangunan bagi menambah baik infrastruktur membantu kebolehcapaian OKU di seluruh negara, program-program latihan dan peningkatan diri termasuk dalam bidang ekonomi dan pendidikan, bantuan alat keperluan OKU, serta sistem sokongan yang lebih efisien dan efektif dalam jentera pentadbiran.

“Selain daripada itu, mereka yang membantu OKU, seperti penjaga atau caregivers, sukarelawan dan pertubuhan-pertubuhan yang terlibat secara langsung dengan mereka hendaklah turut disokong dalam Bajet ini, kerana kehadiran mereka sedikit sebanyak telah meringankan beban pihak Jabatan dalam menjalankan tanggungjawab mereka.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Selagi SPRM ‘makan gaji’ dengan JPM

Rasuah berasal daripada bahasa Arab yang berbunyi ‘rasy-wah.’ Wujud sekurang-kurangnya tiga sebab mengapa manusia terus terjebak dalam lingkaran ganas rasuah.

Pertama, berasa rezeki tidak cukup dan tidak pandai mensyukuri nikmat dalam hayat. Kedua, menuruti cara hidup pemimpin yang terlibat dalam rasuah siasah dan ketiga, tidak mahu mengislah sistem masyarakat yang sarat rasuah.

Dari tahun 2016 hingga 2019, saya telah dilantik sebagai ahli Panel Perundingan dan Pencegahan Rasuah bagi Suruhanjaya Pencegahan Rasuah Malaysia (SPRM). Saya dapat memahami kontroversi SPRM dari dekat.

Selagi SPRM ‘makan gaji’ dengan Jabatan Perdana Menteri (JPM), selagi itulah ramai rakyat menyangsikan neutralitinya.

Sudah sampai masanya SPRM dijadikan sebuah institusi yang melapor terus kepada Parlimen Malaysia. Pemilihan pengarahnya pula perlu dilaksanakan secara meritokrasi.

Ia melibatkan temu duga, penyemakan rekod kerja dan pengundian oleh sebuah panel pemilih yang dilantik oleh Parlimen. Cadangan itu telah saya sebut dalam kolum ini setahun lalu.

Transparency International (TI) mentakrifkan rasuah sebagai salah guna kuasa yang diamanahkan untuk kepentingan peribadi. Rasuah menghakis kepercayaan, melemahkan demokrasi dan menyekat pembangunan ekonomi.

Ia memburukkan keadaan ketidaksaksamaan, kemiskinan, perpecahan masyarakat dan krisis alam sekitar.

Pada 2017, menurut Indeks Pengamatan Rasuah (IPR) atau Corruption Perceptions Index (CPI) TI, Malaysia berada di tempat ke-62 dalam senarai negara paling kurang rasuah. Pada tahun 2018, Malaysia berada di tempat ke-61.

Pada 2018, kumpulan empat buah negara terbaik dalam senarai 175 negara ialah Denmark (tempat pertama dengan skor 88/100), New Zealand (tempat kedua dengan skor 87), Finland (tempat ketiga dengan skor 85) dan Singapura (tempat ketiga dengan skor 85).

Prestasi Pada 2019, Malaysia (Skor 53) melompat 10 anak tangga untuk berada di tempat ke-51. Pada 2019 juga, prestasi Malaysia dalam beberapa indeks global yang lain meningkat dengan baiknya.

Ia termasuk Indeks Mudahnya Melakukan Bisnes, Indeks Kedamaian Global dan Indeks Demokrasi Global. Ia adalah satu kejutan yang memberangsangkan apabila Pakatan Harapan (PH) memerintah selama 21 bulan dari Mei 2018 hingga Februari 2020 sebelum kerajaan baharu merampas kuasa.

Bagi tahun 2020, Malaysia jatuh ke tempat 57 dalam kalangan 180 negara dengan skor 51. Saya telah menulis dalam kolum ini pada awal 2021 bahawa jika kita tidak dilihat bersungguh-sungguh memerangi rasuah dengan langkah-langkah pencegahan dan hukuman lebih meyakinkan, prestasi negara akan menjunam lagi.

Pada 25 Januari lalu, TI telah menerbitkan IPR untuk tahun 2021. Skor purata bagi 180 negara ialah 43/100.

Malaysia terus jatuh ke tempat 62 (skor 48/100) dalam kalangan 180 negara. Melainkan Brunei yang maklumatnya tidak didapati, semua negara Asia Tenggara berada jauh di belakang Singapura (tempat 4; skor 85/100).

Vietnam (tempat 87; skor 39/100), Indonesia (tempat 96; skor 38/100), Thailand (tempat 110; skor 35/100), Laos (tempat 128; skor 30), Myanmar (tempat 140; skor 28/100) dan Kemboja (tempat 157; skor 23/100).

Indonesia, Vietnam, Laos dan Kemboja berjaya memperbaiki prestasi mereka berbanding tahun 2020. Denmark, Finland and New Zealand berada di tempat pertama dengan skor 88/100, diikuti Norway dan Singapura dengan skor 85.

Negara-negara Islam berikut mendahului Malaysia untuk tahun 2021 iaitu Emiriah Arab Bersatu (skor 69/100), Qatar (skor 63/100), Oman (skor 52/100) dan Arab Saudi (skor 53/100).

Profesor Datuk Dr Mohamed Hatta Shaharom
Penulis dan aktivis masyarakat

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keberanian Jufazli dan Hak Bersuara Rakyat

Majlis Pemuda IKRAM terkejut dan amat bersedih menerima berita penangkapan saudara Jufazli Shi Ahmad pada 9 November 2016.

Kami difahamkan bahawa Saudara Jufazli yang kini sedang ditahan di Ibu Pejabat Polis Daerah Tawau akan didakwa pada hari Selasa, 15 November di bawah Seksyen 500 Kanun Keseksaan dan Seksyen 233 Akta Komunikasi dan Multimedia 1998, berikutan kenyataan terbuka beliau di media sosial yang dilihat bermotifkan politik dan mengganggu-gugat sesetengah pihak.

Saudara Jufazli terkenal dengan kehebatan pidato dan keberanian beliau dalam memperjuangkan hak rakyat terutama rakyat Sabah. Dilahirkan daripada keluarga yang miskin di Semporna, Jufazli melalui kehidupan yang amat sukar untuk menyara diri dan keluarga. Berkat kesabaran dan kecekalan beliau, akhirnya beliau menjadi cendekiawan yang berjaya serta dikagumi.

Daripada sudut akademik, beliau mendapat keputusan cemerlang dalam STPM (PNGK 4.0) dan PNGK 3.97 untuk jurusan beliau dalam Sarjana Sains Politik. Selain daripada cemerlang dalam pelajaran, beliau dikenal aktif sewaktu mahasiswa dan setelah beliau bekerja sebagai pensyarah, terutama dalam melonjakkan keberanian dan aktivisme dalam kalangan belia Malaysia.

Majlis Pemuda IKRAM mengiktiraf keberanian beliau dan mengagumi usaha yang ditunjukkan. Tidak ramai golongan belia yang berani bersuara untuk menegakkan keadilan secara terbuka sepertinya.

Beliau yang pernah menyertai program tarbiah dalam IKRAM menunjukkan kesungguhan bersepadu dalam memperbaiki dirinya. Beliau dihormati kerana akhlak dan keperibadian beliau yang menghormati orang tua dan menyayangi orang muda. Walaupun vokal dalam menyatakan pendapat, beliau amat menjaga hubungan peribadi sesama sahabat handainya.

Berikutan penangkapan beliau, pihak Majlis Pemuda IKRAM mengiktiraf kuasa yang dimiliki oleh undang-undang dan pihak berkuasa dalam menjaga kesejahteraan rakyat. Majlis Pemuda IKRAM menyeru keadilan diberikan sewajarnya kepada Saudara Jufazli.

Penjenayah begitu ramai dalam masyarakat terutama yang terlibat dalam kerosakan negara dan masyarakat. Sudah tentu Jufazli bukan sebahagian daripada mereka. Jufazli merupakan pemuda yang tinggi nilai keperibadiannya dan dihormati kehebatannya.

Jufazli merupakan simbol keberanian pemuda yang dinantikan. Barangkali caranya dianggap jengkel bagi pihak tertentu, namun semangat pendekar dan berani kerana benar itu seharusnya dicontohi.

Sekiranya Jufazli didapati bersalah mengikut akta yang ditentukan, maka kami setuju beliau dihukum dengan keadilan. Jika tidak, kami menuntut agar beliau dibenarkan meneruskan aktivisme dan perjuangan beliau, terutama yang bersangkut paut dengan rakyat Sabah.

Izinkan beliau untuk terus-menerus menjadi sumber inspirasi buat para belia, terutamanya pemuda belia Malaysia. Kami tegaskan di sini bahawa kewibawaan pihak berkuasa amat bergantung kepada keadilan yang mereka tunjukkan kepada rakyat.

Kami menyeru kepada para pemuda Malaysia untuk:

1. Mendoakan kesejahteraan Saudara Jufazli Shi Ahmad serta keadilan dalam dakwaan terhadap beliau.2. Mencontohi keberanian dan kebijaksanaan beliau dalam pelajaran dan aktivisme.3. Menghidupkan jati diri dalam mempertahankan kebenaran pada penjuru yang mampu.4. Membebaskan diri daripada zon selesa dan peka dengan isu mutakhir serta bersama membantu membangunkan negara kita yang tercinta.

Kami juga merayu kepada pihak berkuasa untuk:

1. Mengadili kes ini dengan adil dan bijaksana.2. Memberikan hak bersuara yang lebih jelas kepada rakyat.3. Peka dengan kehendak dan keadilan rakyat.

Kami mendoakan Saudara Jufazli serta keluarga bersabar menghadapi ujian ini.

Marilah kita mengambil iktibar sebahagian daripada petikan ayat 3 Surah at-Talaq daripada al-Quran yang bermaksud:

“Dan (Ingatlah), sesiapa berserah diri bulat-bulat kepada Allah, maka Allah cukuplah baginya (untuk menolong dan menyelamatkannya).”

Moga kes penangkapan Saudara Jufazli ini tidak mematahkan semangat untuk para pemuda terus memperjuangkan kebenaran, seterusnya melahirkan generasi yang mampu memimpin masyarakat di lapangan mana kita berada.

Hj Shahrul Aman Mohd SaariPengerusiMajlis Pemuda IKRAMPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lightyear 2022: Peka Anasir Perosak Kesejahteraan Anak

Adakah novelis terkenal dunia, Leo Tolstoy salah kerana beliau telah mengatakan bahawa semua keluarga bahagia adalah sama dan sekurang-kurangnya berkongsi ciri asas tertentu?

Kebanyakan pakar mengakui kesahihan kata-kata ini, kerana ia telah terbukti sebagai hasil kajian dan penyelidikan bahawa keluarga bahagia mempunyai ciri-ciri tertentu.

Sebahagian daripada mereka percaya bahawa kebahagiaan keluarga dicapai melalui kekayaan dan kedudukan.

Sementara yang lain pula mendapatinya dengan menjalani kehidupan moden dan bergaya. Tidak terkecuali, ada yang mengehadkannya hanya kepada satu faktor seperti kepuasan.

Namun, adakah kebahagiaan keluarga terhenti pada faktor dan kualiti ‘material’ sahaja?

Hakikatnya, kebahagiaan dan kesejahteraan institusi keluarga merupakan elemen terpenting dalam pembangunan sesebuah negara.

Kajian mendapati Indeks Kesejahteraan Keluarga (IKK) Malaysia 2019 menunjukkan kesejahteraan keluarga di Malaysia adalah masih pada tahap yang sederhana iaitu pada skor 7.72, namun ia telah menunjukkan peningkatan sebanyak 0.39 mata berbanding 7.33 bagi IKK 2016.

Kajian tersebut juga menunjukkan kes penderaan kanak-kanak di Malaysia semakin meningkat pada setiap tahun sejak tahun 2013 dengan catatan tertinggi sebanyak 5537 kes pada tahun 2017.

Manakala kes penderaan melibatkan fizikal pada tahun 2018 berjumlah 1,703 manakala 1,571 kes pada 2019 dan tahun 2020 sebanyak 1,1,20 kes direkodkan sehingga September.

Penderaan seksual pada 2018 mencatatkan jumlah 1,705, pada tahun 2019 berjumlah 1,865 dan hingga September 2020 sebanyak 1,373.

Bagi kes penderaan emosi pula, pada tahun 2018 kes dicatat ialah 124 kes, tahun 2019 (113) dan sehingga September 2020 (131), manakala kes pengabaian pada tahun 2018 berjumlah 2,046 kes, 2019 (2,521) dan 2020 sehingga September (1,251) kes.

Manakala sebanyak 3,875 kes penderaan, penganiayaan dan pengabaian ke atas kanak-kanak direkodkan di negara ini sehingga September tahun 2020.

Jumlah itu menunjukkan trend menurun berbanding tahun 2019 berjumlah 6,061 sementara jumlah kes pada tahun 2018 sebanyak 5,578 kes.

Indeks Kesejahteraan Keluarga (IKK) merupakan satu penanda aras pelbagai dimensi yang dibangunkan khas untuk mengukur tahap kesejahteraan keluarga di Malaysia dan telah diperkenalkan pada 2011.

Memetik kata-kata Ketua Pasukan Petugas Masyarakat Progresif IKRAM, Hj Ainullotfi Abdul Latif dalam slot ‘Peranan Keluarga Utuh dalam Keharmonian dan Pembangunan Negara’ pada Konvensyen Nasional Keluarga Utuh anjuran Pertubuhan IKRAM Malaysia (IKRAM) pada 6 November 2021 lalu, bahawa institusi keluarga merupakan unit paling asas dan terpenting dalam pembinaan sesebuah masyarakat dan negara.

“Keluarga yang utuh ialah keluarga yang berdiri di atas pegangan yang mantap (landasan akidah dan iman), ubudiah (penghambaan) kepada Yang Maha Agung dan berbuat kebajikan. Ketua keluarga dan setiap anggotanya berfungsi dengan baik, iaitu mampu mengendali isu-isu pembangunan fizikal, mental, ekonomi, sosial dan kerohanian keluarga.”

Menurutnya, keluarga utuh ialah keluarga yang bersistem, bersifat anjal (flexible) dan akomodatif dalam menghadapi cabaran dan konflik keluarga serta mampu menghadapi ideologi dan pemikiran yang boleh meruntuhkan kerukunan keluarga.

Justeru dalam keluarga utuh menurutnya, ketua keluarga terutamanya golongan lelaki lebih bersungguh-sungguh menjalankan tanggungjawabnya dan tidak mengabaikannya, mesti mampu mengendali isu-isu, permasalahan keluarga serta mengetahui ilmu psikologi dan ilmu sosial yang kontemporari.

Maka tidak terkecuali, pendidikan anak-anak, keseimbangan dalam keluarga, komunikasi keluarga, peranan dan tanggungjawab ibu bapa serta akidah juga akhlak merupakan antara elemen penting yang perlu digarapkan bagi memastikan sesebuah keluarga selamat dan sejahtera.

Sebagai ibu bapa, sedarkah kita dengan kemasukkan anasir-anasir jahat yang merosakkan anak-anak dan persekitaran yang semakin berleluasa kini?

Sebagaimana filem animasi Lightyear keluaran Pixar dan Disney iaitu spin-off daripada filem Toy Story yang menjadi kegemaran ramai kanak-kanak seluruh dunia.

Namun sadisnya, unsur homoseksualiti telah diterapkan dalam filem tersebut melalui watak wanita Hawthorne yang mempunyai hubungan bermakna dengan wanita lain, yang mana hubungan mereka digambarkan melalui ciuman sesama jantina.

Media melaporkan, dalam satu mesyuarat dalaman yang mana video perbincangan telah dibocorkan, Pengarah Eksekutif Animasi Latoya Raveneau berkata, pasukannya tidak lagi berahsia dalam mengimplementasikan agenda gay dan secara berkala menambah Querness (sebahagian daripada LGBTQ) dalam rancangan kanak-kanak.

Manakala, Presiden bagi kandungan hiburan Disney (Disney’s General Entertainment Content) Karey Burke berkata, Disney memastikan kandungan filem mereka banyak mengandungi karakter LGBTQIA (Lesbian, Gay, Biseksual, Transgender, Queer, Interseks dan Allies).

Realitinya, Malaysia tidak menerima LGBTQA sebagai suatu gaya hidup kerana kita berpegang kepada Islam sebagai Agama Persekutuan, Rukunegara dan Perlembagaan Persekutuan.

Walaupun tidak menggunakan nama LGBT secara spesifik, gerakan menyokong agenda LGBT telah lama bermula dengan sejarah yang cukup panjang dan perkembangan dari masa ke masa.

Sekitar abad ke-18 dan abad ke-19 di Eropah, hubungan homoseksual adalah dianggap sebagai satu kesalahan jenayah serius dan perbuatan tidak bermoral dalam masyarakat.

Maka, adalah wajar pihak Kementerian Dalam Negeri (KDN) dan Lembaga Penapisan Filem (LPF) Malaysia, khususnya Kerajaan Keluarga Malaysia mengharamkan tayangan filem Lightyear 2022 di Malaysia sebagai pernyataan rasmi dan tegas terhadap ideologi yang disebar melalui kartun dan animasi.

Selain itu, KDN dan LPF juga seharusnya peka terhadap sebarang produk Disney pada masa-masa hadapan kerana polisi mereka yang telah berubah dan mampu merosakkan generasi anak bangsa.

Justeru, kita sebagai rakyat dan masyarakat Malaysia perlu menyedari serta peka akan nilai-nilai kekeluargaan yang tidak boleh dikompromi dengan ideologi mahupun anasir-anasir LGBTQA yang dipaksakan ke atas anak-anak kita melalui kartun dan animasi.

Peranan masyarakat perlulah dilibatkan bagi memelihara dan memulihara persekitaran yang baik kepada anak-anak agar tidak terjebak dengan aktiviti songsang tersebut.

Realitinya, aplikasi teknologi mudah didapati dewasa ini, dan ia sangat membimbangkan kepada manusia. Apatah lagi penggunaan gajet seperti telefon pintar, tablet dan komputer riba tidak dapat dielakkan dalam penggunaan sehari-harian.

Perubahan dalam cara berkomunikasi menggunakan mesej teks (Whatsapp dan Wechat), media sosial (Facebook, Instagram) dan aplikasi permainan dalam talian menjadi kegilaan orang dewasa juga kanak-kanak.

Peranti berteknologi tinggi ini mempunyai banyak kebaikan, namun masih memberi kesan buruk apabila digunakan secara berlebihan tidak kira kepada siapa pun, apalagi kanak-kanak.

Kajian di Amerika Syarikat mendapati bahawa 93 peratus menggunakan peranti lebih daripada dua jam sehari manakala 69 peratus menggunakan lebih daripada lapan jam sehari.

Jika dahulu orang dewasa mempunyai akses kepada gajet, tetapi kini 75 peratus kanak-kanak mempunyai sambungan Internet dan 40 peratus lagi mempunyai gajet sendiri.

Sikap sebahagian ibu bapa yang mudah memberikan anak-anak gajet bagi mengawal tingkah laku anak-anak mereka amatlah merisaukan. Malah anak-anak yang masih belum belajar memegang botol susu telah didedahkan dengan alat ini.

Walaupun ibu bapa percaya bahawa gajet seperti telefon pintar (smartphone) boleh membantu perkembangan anak-anak mereka, tetapi pada hakikatnya penggunaan yang tidak terkawal dan melebihi had akan menyumbang kepada kesan negatif terhadap penglihatan dan perkembangan anak-anak.

Hakikatnya, kita sebagai ibu bapa perlu mengawal semula teknologi gajet dan belajar cara menggunakannya dengan cara yang sihat dan positif agar tidak meninggalkan kesan yang buruk dan berpanjangan.

Dapatan kajian mendedahkan sembilan daripada sepuluh lelaki Amerika yang sudah berkahwin berasa lebih gembira apabila mereka berkongsi tanggungjawab dengan isteri untuk menjaga keluarga.

Tinjauan yang dijalankan oleh Manofthouse.com menunjukkan bahawa 73 peratus lelaki berasa puas apabila mereka menjaga anak mereka, 68 peratus mengatakan mereka merasakan perkara yang sama apabila disokong dari segi kewangan dan 63 peratus mengatakan mereka berasa gembira kerana hubungan yang kuat dengan ahli keluarganya.

Presiden kumpulan Man of the House, Craig J. Heimbush berkata, beliau menyedari betapa seorang bapa mengambil berat tentang anak-anaknya dan keluarganya.

Namun, ia semakin bergantung kepada kemudahan teknologi untuk mendapatkan maklumat berguna yang membantunya melakukan banyak tugasan setiap hari.

Sedarkah kita, anak-kanak memerlukan galakan, perhatian dan empati untuk berkembang dengan betul daripada segi emosi dan mental?

Sesetengah ibu bapa mencipta persekitaran yang teratur dan kreatif untuk anak-anak mereka, menggunakan pelbagai permainan dan alatan teknikal untuk memberikan pendedahan yang baik.

Tetapi apa yang paling penting dalam kandungan persekitaran kanak-kanak adalah suasana gembira dan interaksi positif antara ibu bapa dengan anak-anak mereka.

Ibu bapa yang sentiasa memberikan perhatian, bercakap bersama mereka dengan cara yang mesra, berkomunikasi secara fizikal dengan cara yang betul dan menyatakan kasih sayang mereka secara berterusan, mampu menjadikan anak-anak lebih bersikap rasional lagi positif.

Perkembangan kanak-kanak wajar dipertingkatkan secara optimum sekiranya ibu bapa cukup fleksibel, dan mengambil kira umur kanak-kanak, psikologi, keutamaan, peringkat perkembangan dan gaya pendidikan.

Perlu diperhatikan tentang jumlah jam yang dihabiskan anak-anak di hadapan TV dan permainan elektronik (gajet) hingga mereka mempunyai masa untuk bermain permainan interaktif.

Barangkali pendekatan yang kontekstualisasi dalam sistem yang lebih luas merupakan tip yang berguna untuk menerangkan tentang kesejahteraan.

Sebagaimana perspektif ekologi, Brofenbrenner berpendapat bahawa pembangunan manusia sebahagian besarnya dibentuk oleh sistem persekitaran yang saling berkaitan yang merangkumi orang yang paling rapat iaitu keluarga, rakan sebaya dan sekolah. Manakala yang lebih besar lagi iaitu kejiranan, komuniti dan budaya masyarakat.

Tentunya, keluarga yang sejahtera akan melahirkan modal insan dan generasi masa depan negara yang berkualiti. Untuk memastikan kestabilan sosial terpelihara, ia perlulah bermula dengan membangunkan keluarga yang sejahtera, sihat dan resilien daripada sebarang anasir perosak kesejahteraan anak-anak.

Oleh yang demikian, sebagai ibu bapa, usahakan masa berkualiti bersama keluarga beberapa kali seminggu agar kesejahteraan dan kebahagiaan keluarga itu mampu dijaga serta dipelihara.

Keluarga bahagia akan saling mengasihi, aman, selamat dan dapat membina masyarakat yang sejahtera.

Keluarga inilah juga yang akan melahirkan masyarakat yang akan mencermin, mewarnai dan mencorak masyarakat itu menjadi masyarakat yang sejahtera dan utuh.

Dr Sabariah Baharun
– Naib Ketua Wanita
– Ahli Kumpulan Fokus Institusi Keluarga Utuh
– Ketua Kluster Perpaduan Nasional
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Datuk Nenek Sebagai Rakan Pengasuh Pintar

Menurut Banci Malaysia 2020, penduduk warga emas di negara ini mencapai 3.4 juta atau 10.4 peratus daripada keseluruhan penduduk.  Dengan unjuran 15.3 peratus pada tahun 2030, Malaysia akan mempunyai ramai datuk dan nenek.

Kini ramai datuk nenek yang berpendidikan, berpengalaman dan mempunyai sumber untuk melayan cucu dengan lebih baik.

Usia menjadi datuk dan nenek juga bertambah muda. Ini adalah salah satu bentuk perubahan yang sedang dilalui oleh keluarga di Malaysia.

Soalannya, adakah yang bakal menjadi datuk nenek bersedia? Kini datuk nenek tidak boleh mengelak daripada berperanan mengasuh dan mendidik cucu, sama ada suka atau sebaliknya.

Peranan mengasuh oleh datuk nenek yang berpengetahuan dan berpengalaman akan banyak membantu ibu bapa. Sebab itu mereka layak dipanggil sebagai ‘Rakan Pengasuh Pintar.’

Di sesetengah negara Barat, telah ada pendekatan yang dikenali sebagai Team Parenting atau keibubapaan berpasukan. Namun, kumpulan ini umumnya tidak melibatkan datuk nenek.

Datuk nenek mempunyai daya istimewa untuk menyayangi cucu dengan lebih terbuka sehingga mampu membantu ibu bapa untuk menjadi pelengkap dalam asuhan anak-anak.

Sebagai rakan asuhan pintar, datuk nenek boleh memberi komitmen untuk menyumbang ke arah kesejahteraan cucu dan ibu bapa. Antara ciri-ciri rakan asuhan pintar adalah:

1. Menghayati tuntutan mengasuh dan memelihara cucu-cucu agar selamat di dunia dan  akhirat.

2. Menyokong usaha asuhan dan didikan ibu bapa ke arah kesejahteraan cucu-cucu.

3. Memelihara hubungan mesra bersama ibu bapa dan cucu.

4. Mengelak daripada berkonfrontasi dengan ibu bapa dan cucu terutama dalam hal berkaitan asuhan dan didikan anak-anak.

Allah SWT mengingatkan kita menerusi Surah at-Tahrim ayat 6 agar orang-orang beriman berusaha menyelamatkan keluarga daripada api neraka.

Sudah tentu datuk nenek yang amat menyayangi cucu tidak mahu melihat mereka terjebak dengan kegiatan atau aktiviti yang boleh merosakkan akidah dan akhlak.

Datuk nenek boleh membantu ibu bapa dan cucu dalam membimbing mereka menjadi individu yang baik. Kehadiran datuk nenek adalah sebagai pelengkap usaha ibu bapa, bukan mengambil alih.

Sokongan daripada datuk nenek amat diperlukan seperti memberi tunjuk ajar pada hari-hari permulaan anak dan menantu menjadi ibu bapa.

Datuk nenek mesti menghormati gaya asuhan ibu bapa kerana banyak perkara yang mereka ingin belajar sendiri termasuk membuat kesilapan. Berilah nasihat apabila diminta dan tegurlah dengan cara yang lunak.

Apabila hadirnya seorang cucu, keluarga yang besar akan merasai perubahannya. Selalunya bermula dengan kegembiraan dan keterujaan. Gaya hubungan dalam keluarga akan berubah, tetapi yang paling ketara adalah hubungan ibu bapa dengan datuk nenek.

Jika hubungan itu sedia mesra, maka akan bertambah ceria dan bahagialah. Manakala jika hubungan datuk nenek dengan ibu bapa sememangnya dingin, inilah masanya untuk menghangatkannya.

Apa pun keadaannya, penting bagi datuk nenek memelihara hubungan mesra dengan anak dan menantu. Ini kerana ia menjadi landasan buat cucu menelusuri kehidupan dan kasih sayang dalam keluarganya.

Walau bagaimana gembiranya datuk nenek menunggu kehadiran seorang cucu terutama yang sulung, ibu bapa mereka lagilah teruja dengan kehadiran seorang anak yang baharu.

Banyaklah yang dirancang oleh kedua-dua pasangan suami isteri untuk mengasuh dan membesarkan anak tersebut dengan cara yang mereka fikir terbaik.

Ibu bapa sekali sekala pastinya akan membuat kesilapan dalam mengasuh anak. Ia adalah sebahagian daripada lumrah menjadi ibu dan bapa. Kesilapan yang dibuat akan diperbetulkan dengan cara yang mereka tahu.

Di pihak yang lain pula, datuk nenek mempunyai pelbagai cadangan untuk mengasuh cucu mereka. Alasan mereka adalah pengalaman yang luas dan telah diuji selama bertahun-tahun dan hasilnya dapat dilihat dengan nyata.  Pertembungan kadangkala boleh berlaku. Apa pun sebab pertembungan itu, datuk nenek perlulah faham mereka adalah rakan pengasuh sekunder dan bukan pengasuh utama.

Sebagai rakan pengasuh, datuk nenek mesti mengelakkan konflik bersama ibu bapa kerana jika berlaku, ia akan hanya mewujudkan perasaan tidak selesa atau stres. Kadangkala untuk membetulkan kembali keadaan akan memakan masa yang panjang.

Rozalli Hashim
Ketua Kumpulan Fokus Institusi Keluarga Utuh
Kluster Masyarakat Progresif
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Undi Anak Muda Bakal Mencorak PRU15

Tanggal 19 November 2022 akan datang sudah pasti menjadi momen bersejarah bagi segolongan pengundi baru yang berusia sekitar 18 tahun.

Mereka telah layak secara automatik untuk membuang undi mengikut alamat rumah mereka seperti yang tertera dalam kad pengenalan masing-masing.

Golongan muda yang baru mengundi ini (undi anak muda) bertuah kerana seawal usia sudah diberikan tanggungjawab yang besar untuk memilih pemimpin negara. Mereka bukan sekadar memilih wakil rakyat di kawasan pengundian masing-masing, tetapi boleh menjadi calon DUN dan Parlimen di kawasan yang mereka sasarkan.

Namun begitu, berapa ramai yang tahu mengenai perkara ini? Berapa banyak institusi pendidikan di Malaysia yang memberikan pendedahan ini dalam minggu orientasi dan dewan kuliah?

Senario ini pernah berlaku kepada saudari Farzana Hayani Mohd Nasir. Beliau merupakan mahasiswa yang sedang menghabiskan pengajian Ijazah Sarjana Muda di UiTM Shah Alam dan berusia 21 tahun lantas bertanding di DUN Sungai Rambai pada PRN Melaka tahun lepas.

Tidak dinafikan bahawa ada sesetengah golongan mengatakan usia mereka masih mentah untuk membuat keputusan sebesar ini. Bagi mereka, anak muda seusia ini mudah dimanipulasi fikiran dan pendiriannya yang setahun jagung.

Tetapi kita perlu sedar bahawa perkara ini merupakan sebuah proses yang panjang dan baru sahaja bermula. Tidak dinafikan kesedaran dan pendidikan politik terhadap kelompok ini harus diberi perhatian kerana ia akan mencorak masa depan negara.

Saya kerap mendengar laungan seperti “undi orang muda akan merubah negara” dan “undi orang muda akan mengubah kepimpinan negara” tetapi sejauh manakah slogan ini memainkan peranan lantas memberi kesan dalam mengubah dominasi orang tua dalam struktur kepimpinan negara?

Betulkah apa yang mereka laungkan ini? Atau adakah ia hanyalah retorik semata-mata untuk meraih sokongan?

Cuba anda teliti implementasi beberapa buah negara apabila mereka memberi ruang kepada anak muda untuk memilih pemimpin dan menjadi pemimpin negara.

Maka hadirlah figura seumpama Sanna Marin (34 tahun) yang diangkat sebagai Perdana Menteri Finland, Jacinda Ardern (37 tahun) yang diangkat sebagai Perdana Menteri New Zealand dan Emmanuel Macron (39 tahun) telah dilantik sebagai Perdana Menteri Perancis.

Jika kita renung melalui kaca mata dunia, suara anak muda tidak pernah dibungkam dan kudratnya haruslah dikerah untuk membangunkan negara dan bukannya menyekat suaranya.

Kalau di Malaysia, anda sudah terbayangkan siapa? Bolehkah anda senaraikan? Wajar atau tidak pemimpin seusia itu memberikan nafas baharu dalam dinamika politik negara kita? Belum cuba belum tahu.

Bak kata Norman Vincent Peale, “ubah fikiran anda dan anda akan mengubah dunia anda.” Beliau merupakan seorang penulis buku yang berasal dari Amerika Syarikat. Beliau minat menulis berkaitan dengan genre motivasi yang cenderung untuk membahaskan soal idea-idea mengenai konsep cara fikir positif.

Suruhanjaya Pilihan Raya Malaysia (SPR) merekodkan kira-kira 1.2 juta pemilih berumur sekitar 18 hingga 20 tahun melalui pewartaan daftar pemilih tambahan pada bulan Mei 2022 yang lalu.

Menurut Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin memaklumkan kepada Dewan Rakyat bahawa secara keseluruhannya  seramai 21,113,234 orang dengan 94 peratus adalah pengundi berumur 21 tahun ke atas. Menarik bukan?

Apabila dibuat penilaian, ia menyaksikan menyaksikan pertambahan ketara pemilih seramai 5.8 juta orang yang mana 1.2 juta orang adalah terdiri daripada golongan anak muda berusia 18 hingga 20 tahun. Jumlah ini bukan sedikit, tetapi signifikan untuk anak muda membuktikan sesuatu nanti.

Ya, hakikatnya PRU15 pada kali ini mengumpulkan sejumlah pengundi yang begitu ramai walaupun tidak mendominasi. Ketahuilah bahawa kehadiran mereka sangat signifikan dalam menentukan masa depan negara.

Mungkin ada orang sangkakan, “Buat apa turun mengundi, langsung tak bagi manfaat kepada orang macam kita,” tetapi dengan satu undi boleh mengubah segalanya.

Semasa PRU14, pertembungan antara calon yang bertanding bagi kerusi DUN Ajil di Terengganu sangat sengit. Jumlah undian mereka hanya berbeza empat undi sahaja.

Keputusan keseluruhan adalah calon PAS (8,132 undi) secara rasmi menang kerusi tersebut mengalahkan calon BN (8,128) dan PKR (679 undi). Kalau kita teliti, perbezaan tersebut sangat tipis, ia jarang berlaku di kawasan pilihan raya yang lain.

Namun begitu, senario ini memberikan kita satu titik tolak bahawa keberadaan setiap rakyat Malaysia yang layak untuk mengundi memberikan komitmen mereka dengan kadar 100 peratus bagi menjalankan tanggungjawab yang sebenar semasa pilihan raya berlangsung.

Jangan pernah merasakan satu undi yang kita berikan tidak bermakna, walaupun anda tinggal di luar negara. Peranan anda sangat penting dalam memastikan pentadbiran negara diperintah oleh orang yang kompeten dan mempunyai meritokrasi dalam tempoh lima tahun akan datang.

Prof Dr Hanim Salleh
Naib Presiden
Pertubuhan IKRAM Malaysia
&
Luthfi Yusri
Ketua Operasi Projek Ajar Demokrasi

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Konvoi Rasuah Busters: Santai tapi sampai

Siri Konvoi Rasuah Busters kedua telah berlangsung selama empat hari berturut-turut bermula Khamis, 20 Januari hingga Ahad, 23 Januari 2022 di beberapa lokasi di Negeri Sembilan dan Melaka.

Pada konvoi kali ini, pasukan Rasuah Busters telah bergerak dari satu lokasi ke lokasi lain yang mana akan ada aktivis-aktivis yang menanti untuk menyantuni masyarakat dan menyebarkan mesej antirasuah yang dibawa.

Dalam pada itu, ahli-ahli Pertubuhan IKRAM Malaysia (IKRAM) dari Negeri Sembilan dan Melaka turut bekerjasama memeriahkan program yang diadakan.

Lokasi pertama konvoi kali ini adalah di Taman Pinggiran Sungai Kelamah, Gemas, Negeri Sembilan yang mana sumbangan bantuan telah diagihkan kepada lebih 200 orang mangsa bencana banjir di sana.

Pada hari kedua pula, konvoi diteruskan ke Felda Jelai 3, juga di Gemas melalui program Singgah Santun yang turut diserikan dengan perkongsian oleh Pencetus Ummah (PU) Raihan tentang bahaya rasuah di Masjid Nurul Huda.

Konvoi seterusnya dimeriahkan di Pangkin, Kuala Pilah dengan aktiviti kemasyarakatan, sukaneka santai serta acara menyampaikan mesej antirasuah kepada orang ramai.

Mesej antirasuah turut disampaikan oleh Naib Presiden IKRAM, Shahrul Aman Mohd Saari dan aktivis masyarakat, Abdul Malek Alias serta juru ukur bahan berdaftar, Jumilah Abdul Malek.

Pada hari ketiga, aktiviti konvoi bersama penduduk Taman Rasa Sayang telah diadakan di Masjid Ar-Raudhah, Senawang antaranya sumbangan wakaf al-Quran dan pengumpulan naskhah al-Quran yang telah rosak untuk dilupuskan.

Satu Kempen Cintai al-Quran turut digerakkan oleh pihak pengurusan masjid, selain pelbagai aktiviti sukan santai, pemeriksaan kesihatan oleh IKRAM Health dan pertandingan mewarna disediakan kepada orang ramai.

Konvoi kemudiannya diteruskan ke Melaka dengan aktiviti santai dan mesej antirasuah di Pantai Pengkalan Balak, Masjid Tanah, Melaka dan disambung lagi di Dataran Keris, Alor Gajah.

Pada hari terakhir, konvoi Rasuah Busters diteruskan dengan Singgah Santun di Kampung Portugis, Ujong Pasir, Melaka. Aktiviti mewarna bersama kanak-kanak kampung di situ telah diadakan bagi memeriahkan lagi suasana sekali gus menanamkan tentang bahaya rasuah kepada mereka.

Aktiviti konvoi diakhiri dengan program Kompas Rasuah Busters ‘On The Go’ bertajuk ‘Rasuah: Mak Kata Jangan, Hawau!’ di Pasaraya Mydin, Pusat Dagangan Antarabangsa Melaka (MITC), Air Keroh.

Bicara ini dikendalikan moderator Masruddin Rahmat yang menampilkan Pengerusi Pertubuhan Pembangunan Antarabangsa dan Penyelidikan Untuk Kelestarian (IDRIS), Datuk Mohd Nizam Mahshar dan Pemangku Presiden Yayasan Anti Rasuah Malaysia (YARM), Mohd Nizam Mohd Isa sebagai ahli panel jemputan.

Konvoi Rasuah Busters ini telah mendapat sambutan yang begitu baik daripada golongan muda mahupun golongan berusia kerana ia merupakan suatu gerakan segar yang menyentuh akar umbi.

Program yang santai lagi segar dengan jiwa masyarakat ini harus dipuji dan wajar diteruskan berikutan mesej yang dibawa mudah dan senang difahami iaitu menolak rasuah.

Seluruh warga Malaysia termasuk golongan luar bandar perlu diberi pendedahan yang jelas terhadap bahayanya gejala rasuah ini.

Mungkin terdapat segolongan masyarakat yang kurang pasti atau tidak tahu tentang rasuah, malah mungkin juga terdapat golongan yang terlibat dengan rasuah secara tanpa sedar. Dengan aktiviti-aktiviti yang sedang dilakukan Rasuah Busters, usaha ini diharap dapat difahami dan menyerdarkan mereka.

Sedar atau tidak, rasuah merupakan isu yang perlu diberi perhatian sebelum menjadi barah yang mampu merosakkan sebuah tamadun.  Bayangkan jika hari ini anak muda belasan tahun sudah mula diperkenalkan dengan rasuah. Boleh kita bayangkan bagaimana generasi muda ini akan berkembang?

Kanak-kanak juga perlu didik tentang bahaya rasuah. Sedari kecil mereka perlu didedahkan bagaimana rasuah ini boleh menular.

Sebagai contoh, ibu bapa perlu menasihati anak-anak agar berhati-hati supaya tidak menerima atau memberi suapan sebagai upah atau dorongan untuk melakukan atau tidak melakukan sesuatu perbuatan yang berkaitan dengan tugasnya.

Kalau dulu masyarakat begitu takutkan dengan bahaya dadah, sekarang rasuah sama bahayanya dengan dadah. Sekali terjebak, susah untuk keluar daripada gejala ini.

Dalam Islam, dadah dan rasuah ini merupakan entiti haram yang perlu dijauhi sepenuhnya kerana amat memudaratkan masyarakat. Maka, begitulah yang perlu kita terapkan kepada masyarakat betapa pentingnya menghindarkan najis rasuah.

Rasuah Busters merupakan sebuah kempen untuk menyedarkan masyarakat bahawa untuk mencegah rasuah, segalanya bermula daripada diri sendiri. Jagalah diri sendiri dan elakkan daripada terlibat dengan gejala rasuah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Agihan Sumbangan Food Bank As-Sa’idiyyah

2hb Ogos, Seremban – Pusat Pendidikan As-Sa’idiyyah dan IKRAM Seremban telah menyampaikan Food Basket kepada beberapa  keluarga yang kesempitan semasa pandemik ini.

Antara barang keperluan yang disumbangkan seperti beras, minyak tepung, susu, gula, sardin dan kopi telah diberikan kepada 8 buah keluarga bertempat di SRI As-Sa’idiyyah pagi tadi.

Tn Hj Jamaludin bin Hassan, JK Pendidikan IKRAM dan Puan Haliza bt Ramli selaku Guru Besar telah menyampaikan sumbangan kepada keluarga terbabit.

Adalah diharapkan agar sumbangan ini dapat meringankan beban masyarakat sekitar yang terkesan dengan pandemik ini.

Seperti firman Allah SWT, yang bermaksud Firman Allah SWT yang bermaksud: “Dan hendaklah kamu bertolong-tolongan untuk membuat kebajikan dan bertakwa dan janganlah kamu bertolong-tolongan pada melakukan dosa (maksiat) dan pencerobohan. Dan bertakwalah kepada Allah kerana sesungguhnya Allah maha berat azab seksa-Nya (bagi sesiapa yang melanggar perintah-Nya).” (Surah al-Ma’idah, ayat 2)


Keindahan bahasa al-Quran: Satu kata, pelbagai makna

Salah satu contoh tersebut adalah, kebiasaannya perbezaan pendapat dalam kalangan mufassirun (ulama tafsir) tentang makna sesuatu perkataan dalam al-Quran merupakan perbezaan kepelbagaian, bukannya perbezaan yang bertentangan maksudnya antara satu sama lain (خلاف تنوع لا خلاف تضاد).

Oleh yang demikian, kebanyakan perkataan dalam al-Quran mempunyai makna yang banyak atau dalam erti kata yang lain, satu perkataan mengandungi pelbagai maksud. Bahkan makna yang pelbagai tersebut saling berkaitan serta melengkapi.

Hal ini membuktikan keindahan bahasa al-Quran yang merupakan kalam Allah SWT yang sifatnya ringkas serta pendek tetapi membawa maksud yang banyak dan mendalam.

Ayat ke 92 Surah Yunus merupakan antara contoh yang boleh menjelaskan perbahasan ini:

“Maka pada hari ini, Kami biarkan engkau (hai Firaun) terlepas dengan badanmu (yang tidak bernyawa, daripada ditelan laut), untuk menjadi tanda bagi orang-orang yang di belakangmu (supaya mereka mengambil itibar). Dan (ingatlah) sesungguhnya kebanyakan manusia lalai daripada (memerhati dan memikirkan) tanda-tanda kekuasaan Kami.”

Terdapat pelbagai tafsiaran ulama tafsir terhadap perkataan ننجيك seperti berikut:

1. Lafaz tersebut membawa maksud النجاء iaitu mempercepatkan; Yakni pada hari ini kami mempecepatkan kemusnahan kamu.

2. Dikatakan juga, ianya bermakna kami jadikan kamu seperti النجاء iaitu sesuatu yang disingkirkan dan dibuang seperti sampah; Yakni pada hari ini kami menyingkirkan dan membuang kamu seperti sampah sarap.

3. Pendapat yang lain pula, ia berasal daripada perkataan النجو iaitu tenggelam; Yakni pada hari ini kami menenggelamkan kamu di dalam laut.

4. Ia juga membawa maksud النجاة iaitu melepaskan sesuatu; Yakni pada hari ini kami melepaskan rohmu daripada badanmu.

5. Maksudnya adalah menyelamatkan; Yakni pada hari ini kami keluarkan jasad kamu daripada laut dengan selamat tanpa sedikit pun kecederaan pada badanmu.

6. Ianya memberi makna النجا iaitu berhadas (buang air); Yakni pada hari ini kami jadikan kamu sampai terbuang air tanpa disedari, ia sebagai menambahkan lagi penghinaan ke atas Firaun.

7. Ada pandangan yang mengatakan bahawa maknanya adalah; Pada hari ini kami keluarkan kamu daripada laut dengan bertelanjang bulat.

8. Dikatakan juga maksud ayat tersebut adalah; Pada hari ini kami keluarkan kamu daripada takhta kamu keseorangan diri.

9. Pandangan lain pula maknanya ialah نجوة من الأرض suatu tempat yang tinggi; Yakni pada hari ini kami melemparkan kamu ke suatu tempat yang tinggi.

Kesimpulannya, jika digabungkan kesemua pendapat di atas, didapati bahawa ianya seolah-olah menghasilkan sebuah cerita yang lengkap bagaimana bermulanya peristiwa Firaun ditenggelamkan oleh Allah SWT di dalam laut, apa yang sedang berlaku semasa Firaun sedang tenggelam dan apa kesudahannya.

Kisahnya boleh dianggap lebih kurang seperti berikut (Allah lebih mengetahui kebenarannya):

“Maka pada hari ini, Kami mempercepatkan kemusnahanmu (Firaun), lalu Kami campakkan kamu ke dalam laut seperti sampah yang tidak berguna, dan Kami membiarkan kamu tenggelam dan kelemasan di dalamnya, sehingga kamu sampai terberak-berak dan terkencing-kencing tanpa kamu sedari kerana terlalu cemas.”

“Kemudian kami keluarkan jasadmu tanpa roh (mayat) dari laut dengan selamat tanpa sedikit pun kecederaan atau dimakan oleh haiwan laut dalam keadaan bertelanjang bulat keseorangan diri sahaja yang telah kehilangan segala takhta kerajaan serta kekuasaan kamu.”

“Akhirnya kami lemparkan kamu ke suatu tempat yang tinggi (pantai atau tebing) agar dapat dijumpai dan dilihat oleh kaummu yang sebelumnya meragui akan kematian kamu (kerana menyangka kamu adalah tuhan mereka).”

Begitulah terserlahnya keagungan dan keindahan bahasa al-Quran (I’jaz Balaghi) yang mengungkapkan satu perkataan sahaja tetapi mengandungi pelbagai maksud untuk menceritakan sebuah kisah yang panjang.

Dalam pada itu, terdapat satu lagi perkara yang menarik perhatian dalam ayat tersebut. Kenapakah Allah SWT mengatakan فاليوم ننجيك (maka pada hari ini kami selamatkan kamu) sedangkan menurut kaedah nahu yang lebih tepat adalah didahulukan ‘amil sebelum ma’mulnya فننجيك اليوم (maka kami selamatkan kamu pada hari ini)?

Allah SWT ingin mengisyaratkan bahawa, menyelamatkan Firaun hanyalah terhad pada dunia ini sahaja agar umatnya dan umat pada kemudian hari dapat mengambil tauladan dan pengajaran, yakni “Kami tidak selamatkan kamu kecuali pada hari ini sahaja (di dunia)”.

Ayat ini juga terdapat satu lagi mukjizat al-Quran, Nabi Muhammad SAW telah memberitahu kita sebelum 1400 tahun dahulu bahawa Allah SWT telah menyelamatkan jasad Firaun yang mengejar Nabi Musa AS dan Bani Israel. Jasad tersebut sehingga sekarang dapat dilihat dalam keadaan yang masih utuh tersimpan di sebuah muzium di Mesir.

Satu bedah siasat oleh sekumpulan pakar perubatan dan forensik yang diketuai oleh Profesor Dr Maurice Bucaille mengesahkan bahawa itulah jasad Firaun yang telah tenggelam di dalam laut yang kemudiannya diselamatkan oleh Allah SWT seperti yang dinyatakan dalam al-Quran.

Tuntasnya, kesemua hal tersebut membuktikan bahawa kitab al-Quran benar-benar merupakan Kalam Allah SWT yang telah diwahyukan kepada Nabi Muhammad SAW.

Hal ini juga menunjukkan bahawa al-Quran memang sebuah kitab suci dan wahyu Allah SWT yang tulen serta masih kekal terpelihara segala isi kandungannya. Ia sekali gus mengukuhkan bahawa Nabi Muhammad SAW sememangnya merupakan seorang Nabi dan Rasul utusan Allah SWT.

Ustaz Dr Syazalie Hirman Ahmad NajibKetua Hal Ehwal SyariahPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Poverty behind the camera

This letter is specifically for those who are willing to open their minds and hearts to facts, who are obsessed with truth (in the sense of loyalty) and not with a party.

First, let me emphasize that this letter has nothing to do with the nature of envy or jealousy toward the charity and philanthropic work of a sincere party. What is intended to be implied, however, relates to phenomena that occur because of common factors and trends that are repeated many times in different places and institutions.

In short, I criticize all parties that slip into this phenomenon. We see in recent times that our society in general is very concerned about the welfare and well-being of the weak and less fortunate. This is a very commendable attitude. This also coincides with the Qur’an’s injunction to us to always strive to do good and virtuous things.

However, one side that is often overlooked by a few who are passionate about charity work is the ethical side of taking photos or videos of aid recipients. Likewise, there is sometimes exploitation and manipulation of society’s generosity and philanthropy by a handful of special interest groups and the irresponsible.

In this respect, my letter is actually indirectly meant to make us think and reflect when we are in the skin of the donation recipient. After all, donation recipients are also human beings, who just like donors and donor advocates, have the instinct, dignity, and conscience to change the conditions of their lives.

I am almost certain they have never dreamed of being in that condition. It’s just that they are less fortunate or affected by the inequality or decay of the system. In general, we see the tendency of some parties to portray poverty with touching and heart breaking images that have the potential to stir the emotions and instincts of viewers and the like.

Worse, we see studies that show that the phenomenon of poverty is staged like an opera stage, with filming done through what is called “photo-op” or through what is called ‘voluntourism,’ which consists of traveling abroad while doing volunteer work.

In short, this phenomenon is about exploiting the limitedness of the poor. The modus operandi of this phenomenon is usually carried out by organizations or companies (under the guise of NGOs or charitable foundations), but in reality it is profit-driven, carrying out programs such as corporate social responsibility with the aim of running a business or positioning their brand.

Even more surprisingly, in 2012, Al-Jazeera uncovered and reported how these voluntourism activities contribute to the rising rate of child exploitation in Cambodia.

Moreover, this phenomenon is also common among politicians and state leaders. There is a story that in 1964 the US President Lyndon Johnson paid a visit to a chronically ill land tenant named William David Marlow to promote the Presidential Initiative to Eradicate Poverty. I attach a summary of the report criticizing this:

Marlow lived with his seven children, wife and mother-in-law. A World War II veteran, he suffered from a chronic back injury and earned less than $1,500 a year. To illustrate the family’s living conditions to visiting journalists and politicians, the Marlows were instructed to hang a load of laundry on the clothesline and leave their children barefoot. After the visit, the family struggled with the stigma of poverty. Mrs. Marlow, who had never considered herself poor, later wrote to the president, “We just found out we are the joke of a whole nation.” The 15-minute visit was essentially a photo op to kick off Johnson’s tour of Appalachia.

The fact is, after the visit and the shooting, the poverty level is going back to the old notch and the gap between rich and poor in the US is widening.

So, as I said, try to think for a moment and imagine if we were in the shoes of the recipients or the poor, let alone if pictures of their children were photographed and so circulated in the media.

Or have we ever considered that when they are adults, and it is possible that their condition has changed, but their pictures when they were children, in a state of disarray, with matted hair and tattered clothes, holding hands or holding placards asking for donations, are still there and circulating in the media – if we were in their situation, how would we feel?

An Egyptian writer Abdul Rahman Dahi also alluded to this phenomenon in an article from Al-Jazeera:

“With the advent of social media, every charity makes documentations (image recordings) about their charity work, they also use different ways to promote it. This method has a great impact on gaining the pleasure of their supporters while maintaining their popularity and progress among other institutions. However, they should preserve the human values in every way including taking care of the emotional and psychological aspects of the recipient before preserving the material aspects (donations) as it is feared that (if the psychological aspects are not preserved) it may cause harm or negative impact on the soul of the recipient during his life.”

He also quoted an interpretation of Imam al-Tabari who states in relation to the prohibition of insulting or hurting the recipient in al-Quran chapter 2 verse 263:

“Good words and also a series of prayers for fellow Muslims. It includes covering (or maintaining) their poverty and bad situation. All this is better in the sight of Allah than almsgiving, which is accompanied by painful deeds that also hurt the heart and feelings.”

So, according to the understanding of this verse, anything that can hurt or potentially hurt the recipient is prohibited, including the potential to hurt or offend the recipient’s feelings by showing pictures or video footage that may not be approved of and may even affect his dignity.

Let us try to go back to the time before the existence of the camera lens, what was it actually like? If we think logically and with common sense, we can naturally conclude that the donor will donate directly without worrying about which photo is best and most perfect, or even risking that the captured image will violate the dignity of the recipient.

So, this shows the relevance of the values found in the Quran, which cover all aspects and also survive the times, whether before or after the existence of the camera lens.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dalam Sahur Itu Ada Keberkatannya

Keberkatan ialah kebaikan yang melimpah serta terus-menerus dan keberkatan bersahur itu sungguh banyak. Maka sewajarnya pada bulan mulia ini, kita berusaha meraihnya. Rasulullah Salallahualaihiwasallam bersabda:

“Bersahurlah kamu, kerana sesungguhnya dalam sahur itu ada keberkatannya.” (HR Bukhari [1923] dan Muslim [1095])

Antara keberkatan makan sahur yang boleh kita gapai ialah:

3. Lebih menguatkan orang yang berpuasa untuk dapat berpuasa sehingga terbenam matahari dan tetap melakukan ibadah-ibadah yang lain.

4. Memudahkan solat subuh berjemaah kerana itulah disunatkan bersahur mendekati waktu subuh.

5. Membezakan puasa kita dengan Yahudi dan Nasrani. Rasulullah Salallahualaihiwasallam bersabda:

فَصْلُ مَا بَيْنَ صِيَامِنَا وَصِيَامِ أَهْلِ الْكِتَابِ أَكْلَةُ السَّحَرِ

“Perbezaan antara puasa kita dan puasa ahlul kitab adalah bersahur.” (HR Muslim [1096])

6. Memanfaatkan waktu terbaik untuk berdoa dan memohon keampunan kepada Allah pada waktu sahur.

Ini kerana sepertiga malam yang terakhir adalah waktu terbaik dan mustajab untuk berdoa dan makan sahur itu adalah ibadah. Maka merugilah orang yang membiarkan waktu sahur itu berlalu begitu sahaja.

7. Mendapat selawat daripada Allah Subhanahuwataala dan malaikat sebagaimana sabda Rasulullah Salallahualaihiwasallam:

السَّحُورُ أَكْلُهُ بَرَكَةٌ، فَلَا تَدَعُوهُ، وَلَوْ أَنْ يَجْرَعَ أَحَدُكُمْ جُرْعَةً مِنْ مَاءٍ، فَإِنَّ اللهَ عَزَّ وَجَلَّ وَمَلَائِكَتَهُ يُصَلُّونَ عَلَى الْمُتَسَحِّرِينَ

“Sahur adalah makan yang penuh berkat, maka janganlah kamu tinggalkan walau seorang daripada kamu hanya meminum seteguk air, kerana sesungguhnya Allah Azzawajalla dan para malaikat-Nya berselawat untuk orang-orang yang makan sahur.” (HR Ahmad [11396] dan Ibnu Hibban [3467])

Selawat Allah Subhanahuwataala kepada para hamba-Nya merangkumi kemaafan-Nya, rahmat-Nya dan ampunan-Nya dicurahkan untuk mereka.

Adapun selawat malaikat kepada manusia adalah dengan mendoakan dan memohonkan keampunan kepada Allah Subhanahuwataala untuk mereka.

8. Mendapat pahala ibadah makan sahur kerana meneladani Rasulullah Salallahualaihiwasallam.

9. Menambahkan kekuatan, semangat dan menghilangkan kemalasan yang disebabkan oleh rasa lapar.

Ayuh kita bersama-sama bersahur dan meluangkan masa untuk beribadah, berzikir dan berdoa agar kita dapat meraih keberkatannya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Karnival Edu-Ria Pulau Pinang 2017: Dua mufti berforum sepentas

Forum bertajuk “Halal Gaya Hidupku” diadakan sempena Karnival Edu-Ria Pulau Pinang 2017 yang akan berlangsung di sekolah itu pada 18, 19 dan 20 Mac 2017 bermula jam 8.30 pagi hingga 11.00 malam.

Karnival anjuran Pusat Pendidikan Al-Itqan dengan kerjasama Kerajaan Pulau Pinang ini bertujuan untuk memberi pendedahan dan maklumat tentang pentingnya pendidikan agama dan akademik disimpul bersama.

Dengan peruntukan sebanyak RM15 juta oleh kerajaan Pulau Pinang untuk membina empat buah bangunan Pusat Pendidikan Al-Itqan yang baharu, perletakan batu asasnya bakal disempurnakan oleh Yang Dipertua Pulau Pinang, TYT Tun Dato’ Seri Utama Dr Hj Abdul Rahman Abbas.

Selain forum, gerai dan pameran sekolah serta agensi kerajaan, pelbagai perkongsian menarik menanti pengunjung Karnival Edu-Ria antaranya ceramah kewanitaan bersama Ustazah Che Nazrah Yusof, ceramah keibubapaan bersama Pak Utih, ceramah kemasyarakatan bersama Ustaz Yaakub Yusra, Bicara Dhuha bersama Ustaz Manis dan Talkshow Islami bersama Imam Muda Asyraf.

Tidak ketinggalan pelbagai aktiviti disediakan iaitu acara memanah, berkuda, tarik tali, human foosball, sukaneka, tayangan filem kanak-kanak, da’i muda, da’i cilik, pertandingan nasyid, syarahan, uji minda dan pertandingan aulad serta diserikan dengan persembahan seni bersama Tremolo dan Mukmin (Tiba-tiba Band).

Semua lapisan masyarakat khasnya masyarakat Pulau Pinang dijemput untuk berkunjung dan memeriahkan Karnival Edu Ria Pulau Pinang 2017.